Diari Oficial de la Generalitat Valenciana


Sumari del DOGV 4029, del 26-06-2001 (2001/5364)

RESOLUCIÓ de 8 de maig de 2001, de la Secretaria General de la Conselleria de Justícia i Administracions Públiques, per la qual es resol inscriure en el Registre de Col·legis Professionals i Consells Valencians de Col·legis Professionals, els Estatuts del Col·legi Oficial de Titulars Mercantils i Empresarials de València, .excepció feta dels referents a la denominació d'aquest i al contingut dels articles e) i 7 d'aquests,. adaptats a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4029

Data del DOGV
:   26-06-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/5364


Data del document
:   08-06-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * professió liberal
    * col·legi professional
    * legislació

RESOLUCIÓ de 8 de maig de 2001, de la Secretaria General de la Conselleria de Justícia i Administracions Públiques, per la qual es resol inscriure en el Registre de Col·legis Professionals i Consells Valencians de Col·legis Professionals, els Estatuts del Col·legi Oficial de Titulars Mercantils i Empresarials de València, ?excepció feta dels referents a la denominació d'aquest i al contingut dels articles e) i 7 d'aquests,- adaptats a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana. [2001/X5364]
  
Vist l'expedient d'adaptació estatutària instruït a instància del senyor Fernando Prieto Espinosa, com a vicedegà en funcions de degà del Col·legi Oficial de Titulars Mercantils i Empresarials de València, inscrit amb el número 16 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i el registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, en base als següents
  
Fets
  
Primer. Que el vicedegà en funcions de degà del mencionat Col·legi va presentar, sol·licitant la seua inscripció registral, el 17 d'octubre de 2000 els Estatuts aprovats per la Junta General Extraordinària, feta el dia 3 de juliol de 2000, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que, es va donar trasllat d'aquests al Consell General de Col·legis d'Economistes de la Comunitat Valenciana, el president del qual va presentar el 22 de novembre una sèrie d'al·legacions en què s'oposava a la modificació estatutària proposada pel Col·legi Oficial de Titulars Mercantils i Empresarials de València, de les quals es va donar trasllat.
  
Tercer. Que, en exercici del control de legalitat establit per l'article 11 de la mencionada llei autonòmica es va revisar el text estatutari, i es va indicar la conveniència de rectificar determinats punts d'aquests, requeriment que ha sigut complimentat el passat dia 26 de gener de 2001, només en part, ja que no s'han rectificat els articles 3 i 7 que enumeren les titulacions que permeten la incorporació al Col·legi de Titulars Mercantils i Empresarials de València.
  
Quart. El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon. Que, respecte a la denominació del Col·legi, continguda en l'article primer dels Estatuts, i respecte a les titulacions acadèmiques incloses en els articles 3 i 7 d'aquests, matèries objecte de recursos de cassació en l'ordre jurisdiccional contenciós administratiu, es troben en situació de baralla jurisdiccional que pot afectar aquest expedient d'inscripció d'adaptació dels Estatuts a la Llei 6/1997, de 4 de desembre.
  
Tercer. Que han sigut aprovats amb els requisits i les formalitats previstos en dit article i en els mateixos Estatuts del Col·legi.
  
Quart. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i la resta de disposicions complementàries, resolc:
  
Inscriure l'adaptació dels Estatuts del Col·legi Oficial de Titulars Mercantils i Empresarials de València, excepció feta del referent a la seua denominació, i al contingut dels articles 3 i 7 dels seus Estatuts, quant a les titulacions acadèmiques que permeten la incorporació al Col·legi, la inscripció de la qual queda en suspens per litispendència, mentre no es produïsquen les corresponents decisions jurisdiccionals.
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 8 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 8 de maig de 2001.- La secretària general: Carmen Galipienso Calatayud.
  
Estatuts del Col·legi Oficial
  
de Titulars Mercantils i Empresarials de València
  
TÍTOL I
  
Del col·legi
  
CAPÍTOL PRIMER
  
Naturalesa jurídica i fins
  
Article 1. Personalitat i denominació
  
El Col·legi Oficial de Titulars Mercantils i Empresarials de València, és una corporació de dret públic, reconeguda per la Constitució i emparada per l'ordenament jurídic, amb personalitat jurídica pròpia i plena capacitat per al compliment dels seus fins, que es regix pels presents Estatuts i per la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, i sense perjuí de la legislació bàsica de l'Estat.
  
Article 2. Àmbit territorial i domicili
  
El seu àmbit territorial se circumscriu a tot el territori de la província de València i la seu corporativa està situada en la ciutat de València, carrer de Quevedo, núm. 20, 1ª i 2ª.
  
Article 3. Membres col·legiats i classes
  
El Col·legi està constituït per aquells que, estant en possessió dels títols que a continuació s'indiquen, pertanguen al Col·legi o se'ls admeta en el futur.
  
Són títols necessaris per a pertànyer al Col·legi els següents:
  
Perit mercantil, professor mercantil, intendent mercantil o actuari d'assegurances, diplomat en ciències empresarials, llicenciat en ciències econòmiques i empresarials o llicenciat en administració i direcció d'empresa i altres títols equivalents que pogueren crear-se, així com títols estrangers homologats, sempre que en virtut de conveni de caràcter general haja atorgat el Govern Espanyol a dits titulats l'autorització expressa per a poder exercir lliurement la professió de titulat mercantil i empresarial a Espanya.
  
Són col·legiats que exerceixen aquells que estiguen donats d'alta en l'impost d'activitats econòmiques i són col·legiats no exercents la resta. Només podran exercir la professió els que estiguen en actiu.
  
Tot col·legiat podrà utilitzar el nom de titulat mercantil i empresarial, així com els símbols, anagrames i la resta d'elements identificadors de la professió.
  
Article 4. Fins
  
Són fins essencials d'aquesta corporació:
  
a) L'ordenació de la professió, dins del marc legal respectiu en l'àmbit de la seua competència en benefici tant de la societat a què servixen com dels interessos generals que els són propis.
  
b) Vigilar l'exercici de la professió, facilitant el coneixement i compliment de tota classe de disposicions legals que afecten cadascuna i fent complir l'ètica professional i les normes deontològiques que li siguen específicament pròpies, així com vetllar per l'adequat nivell de qualitat de les prestacions professionals dels/de les col·legiats/ades; per a això es promourà la formació i perfeccionament d'aquests.
  
c) La defensa dels interessos professionals dels/de les col·legiats/ades i la representació exclusiva de l'exercici de la professió.
  
Article 5. Funcions
  
Per al compliment dels seus fins essencials, són funcions pròpies del Col·legi Professional:
  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte a causa dels drets dels particulars contractants dels seus serveis, i exercir la potestat disciplinària en l'ordre professional i col·legial.
  
b) Procurar l'harmonia i col·laboració entre els col·legiats, impedint la competència deslleial entre ells.
  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.
  
d) Intervindre en els procediments d'arbitratge en aquells conflictes que per motius professionals se susciten entre col·legiats/ades o en què el col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre.
  
e) Sempre que no es vulnere la competència, encarregar-se del cobrament de les percepcions, remuneracions o honoraris professionals, quan el col·legiat ho sol·licite lliurement i expressament, en els casos en què el col·legi tinga creats els serveis adequats i en les condicions que es determinen en els estatuts del col·legi, que no hauran de referir-se a l'oferta de serveis i fixació de la remuneració.
  
f) Visar els treballs professionals dels col·legiats, quan així s'establisca expressament en els Estatuts Generals. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.
  
g) Organitzar cursos de formació i perfeccionament per als seus col·legiats, l'assistència als quals serà facultativa, així com organitzar activitats i serveis comuns de caràcter professional, cultural, assistencial, de previsió i anàlegs que siguen d'interés per als col·legiats, sense perjuí de les competències que puguen derivar-se de la normativa estatal.
  
h) Exercir en el seu àmbit, la representació i defensa de la professió davant de l'administració, institucions, tribunals, entitats i particulars, amb la legitimació per a ser part en tots els litigis que afecten els interessos professionals.
  
i) Participar en els òrgans consultius de l'administració en la matèria de competència de cada una de les professions, quan aquella ho requerisca o resulte de les disposicions aplicables.
  
j) Exercir totes les funcions que li siguen encomanades per les administracions valencianes i col·laborar amb aquestes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-los sol·licitades perquè acorden formular per pròpia iniciativa.
  
k) Col·laborar amb les universitats en l'elaboració dels plans d'estudi, sense menyscabament del principi d'autonomia universitària, i preparar la informació necessària per a facilitar l'accés a la vida professional dels nous col·legiats.
  
l) Aprovar els seus pressupostos, així com regular i fixar les quotes dels seus col·legiats.
  
m) Facilitar als tribunals, conforme a les lleis, la relació de col·legiats que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.
  
n) Establir barems d'honoraris, que tindran caràcter merament orientatiu.
  
o) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
p) Aprovar els seus estatuts i reglaments de règim interior.
  
q) Evacuar l'informe preceptiu sobre tots els projectes de normes del Govern Valencià que afecten la seua professió.
  
r) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
CAPÍTOL SEGON
  
Dia del titular mercantil i empresarial
  
Article 6
  
El Col·legi celebrarà anualment una festa per a tots els seus col·legiats «Dia del titular mercantil i empresarial» que mantenint la tradició tindrà lloc dins del mes d'octubre de cada any, el dia que la Junta de Govern acorde, a ser possible el dia quatre, festivitat del sant patró.
  
TÍTOL II
  
Dels col·legiats
  
CAPÍTOL PRIMER
  
De la incorporació
  
Article 7. Requisits
  
Té dret a ingressar en aquest Col·legi qui reunisca els següents requisits:
  
a) Tindre la nacionalitat d'un dels estats membres de la Unió Europea o d'un tercer estat a què aquesta aplique, de forma recíproca i efectiva, el principi de llibertat de circulació de professionals, tant a nivell d'establiment com de prestació ocasional de servei.
  
b) Estar en possessió d'un dels títols següents:
  
Perit mercantil, professor mercantil, intendent mercantil o actuari d'assegurances, diplomat en ciències empresarials, llicenciat en ciències econòmiques i empresarials o llicenciat en administració i direcció d'empresa i altres títols equivalents que pogueren crear-se, així com títols estrangers homologats, sempre que en virtut de conveni de caràcter general haja atorgat el Govern Espanyol a dits titulats l'autorització expressa per a poder exercir lliurement la professió de titulat mercantil i empresarial a Espanya.
  
c) Gaudir del ple exercici dels seus drets civils, sense incompatibilitat per raó o causa legal.
  
d) No haver sigut inhabilitat o suspés expressament per a l'exercici de la professió en virtut de sentència o resolució ferma o estar sancionat disciplinàriament amb la suspensió de l'exercici professional o l'expulsió d'algun dels col·legis de titulars mercantils i empresarials d'Espanya.
  
e) Satisfer la quota d'entrada a la corporació que estiga establida.
  
f) Ser major d'edat.
  
Article 8. Obligatorietat de la col·legiació
  
L'exercici de l'activitat professional requerix la incorporació a aquest Col·legi, en els termes que disposa l'article 3, apartat 2, de la Llei 2/1974, de 13 de febrer, i si és procedent, la comunicació establida en l'article 3, apartat 3, de dita llei.
  
Article 9. Tramitació
  
La col·legiació se sol·licitarà per mitjà d'instància dirigida al degà del Col·legi.
  
A la instància s'acompanyaran els documents acreditatius de reunir els requisits ressenyats en l'art. 7é, dues fotografies tipus carnet anàlogues a les emprades en el DNI, que haurà d'exhibir per a cotejar amb la fotocòpia d'aquest, que haurà d'entregar.
  
Article 10. Admissió
  
El secretari general del Col·legi examinarà les instàncies amb la documentació adjunta, emetrà el seu informe i les sotmetrà a la Junta de Govern per a la seua resolució, la qual podrà requerir informació addicional, si ho considera convenient, per a decidir estimant, denegant o suspenent l'admissió, tot això dins del termini màxim de dos mesos transcorregut el termini del qual, s'entendrà admés el sol·licitant, llevat que abans se li notifique una altra resolució.
  
Contra la inadmissió, que haurà de ser fonamentada, l'interessat podrà interposar potestativament recurs de reposició davant del mateix òrgan, d'acord amb el que preveuen aquests Estatuts o directament recurs d'alçada davant del Consell del Col·legis de Titulars Mercantils i Empresarials de la Comunitat Valenciana.
  
Article 11. Col·legiació en altres col·legis
  
1. Aquells titulats mercantils i/o empresarials que sol·liciten incorporar-se al Col·legi de València i es troben ja col·legiats en un altre col·legi d'aquesta professió, hauran d'acreditar:
  
a) Trobar-se inscrit en un altre col·legi i al corrent en el pagament de les quotes ordinàries i extraordinàries i de les restants càrregues col·legials.
  
b) No figurar donat de baixa per falta de pagament en qualsevol altre dels col·legis de la Comunitat Valenciana i que no ha sigut objecte de correcció disciplinària o, si és procedent, amb expressió de quina va ser aquesta, per mitjà de certificat expedit pel Consell de Col·legis de Titulats Mercantils i Empresarials de la Comunitat Valenciana.
  
2. Per a la regulació de la quota d'ingrés s'atendrà el principi de reciprocitat amb el col·legi d'on procedix el sol·licitant.
  
Article 12. Causes de denegació
  
Les sol·licituds d'incorporació es denegaran sempre que, qui les formule, es trobe inclòs en algun dels casos següents:
  
1. Haver incorregut en conducta que, si haguera estat incorporat, constituiria falta molt greu que comportaria l'expulsió o suspensió en l'exercici professional, i així és declarat per resolució ferma i sempre que no estiguera prescrit el fet o la resolució.
  
2. Mancar de qualsevol dels requisits exigits per aquests Estatuts per a la seua incorporació.
  
3. Haver sigut sancionat disciplinàriament amb la suspensió de l'exercici professional o l'expulsió d'aquest Col·legi o un altre col·legi de la mateixa professió, i no estar rehabilitat.
  
CAPÍTOL SEGON
  
Dels drets i deures dels col·legiats
  
Article 13. Drets dels col·legiats
  
Els drets dels col·legiats són:
  
1) Ser admés en el Col·legi, en els termes estatutàriament establits, qui posseïsca la titulació acadèmica o professional i condicions personals a què es referix l'article 7, dels presents Estatuts.
  
2) Exercir la professió, sense perjuí dels altres requisits que puguen exigir altres lleis.
  
3) Concórrer a les juntes generals ordinàries i extraordinàries que es convoquen utilitzant el seu dret a veu i vot.
  
4) Elegir i ser elegit, actuant com a votant o candidat, en les eleccions que es convoquen per a cobrir càrrecs, bé en la Junta Directiva o en les comissions o seccions que hi haja en el si del Col·legi, sempre que el col·legiat reunisca els requisits estatutàriament establits.
  
5) Ser elegit compromissari o membre del Consell de Titulats Mercantils i Empresarials de la Comunitat Valenciana, en el cas de reunir els requisits estatutàriament establits.
  
6) Ser defés pel Col·legi davant de les autoritats, entitats, empreses o particulars en l'exercici professional o amb motiu d'aquest, i ser ajudat per la Junta de Govern en les seues justes reclamacions, i en les negociacions per diferències que sorgisquen amb motiu de l'exercici professional.
  
7) Assistir a tots els actes que organitze el Col·legi.
  
8) Participar en totes les activitats col·legials.
  
9) Utilitzar la biblioteca, així com qualsevol altre servei col·legial d'acord amb les normes funcionals establides.
  
10) Rebre tota classe de comunicacions informatives que el Col·legi difonga per a donar compte de les seues activitats o bé per a donar notícies d'interés professional.
  
11) Promoure actuacions dels òrgans de govern per mitjà d'iniciatives formulades a la Junta Directiva.
  
12) Crear agrupacions representatives d'interessos específics en el si del Col·legi, amb sotmetiment en tot cas als òrgans de govern d'aquest.
  
13) Remoure els titulars dels òrgans de govern per mitjà de vot de censura que es regula en els presents Estatuts.
  
14) Ostentar els signes distintius propis i tradicionals dels titulats mercantils i empresarials.
  
El Col·legi proveirà tots els col·legiats del document acreditatiu de la seua col·legiació.
  
Article 14. Deures dels col·legiats
  
Són deures de tot col·legiat:
  
1. Complir els presents Estatuts i els acords que siguen adoptats per la Junta General i l'òrgan de Govern del Col·legi, així com els òrgans d'àmbit superior a aquest en què es trobe incorporat.
  
2. Observar en els treballs professionals els preceptes i normes legals corresponents, i aquells encaminats a mantindre i elevar la dignitat, prestigi i ètica professional.
  
3. Denunciar, al Col·legi, els que exercisquen actes propis de la professió de titulats mercantils i empresarials, sense posseir el títol que per a això autoritza i, els que, encara tenint-lo, no figuren inscrits en els col·legis existents i, els que, sent col·legiats, falten a les obligacions que com a tals tinguen contretes.
  
4. Pagar puntualment les quotes ordinàries i extraordinàries i la resta de càrregues econòmiques que hagen sigut aprovades per al sosteniment del Col·legi i per al desenvolupament dels fins encomanats a aquest.
  
5. Comunicar a la Junta de Govern els canvis de domicili i les absències per més de sis mesos consecutius. Als sis mesos d'alguna de les anteriors situacions, sense avís, el col·legiat podrà ser donat de baixa en la seua condició de tal per la Junta de Govern.
  
6. Perquè un col·legiat puga encarregar-se d'un assumpte professional que haja iniciat un altre col·legiat, haurà d'informar d'això a aquest últim, per a guardar les regles de consideració. Igualment, demanarà al client que acredite estar al corrent en el pagament dels honoraris del company que havia iniciat l'assumpte.
  
7. Col·laborar amb la Junta de Govern en aquelles tasques a què siga convocat, dins de les seues possibilitats.
  
8. Guardar el secret professional.
  
9. Prestar-se entre els col·legiats ajuda, col·laboració i empara entre si, en el desenvolupament de la seua activitat, però tenint cura, en tot cas, de no lesionar interessos de tercers o clients.
  
CAPÍTOL TERCER
  
De la pèrdua de la condició de col·legiat
  
Article 15. Pèrdua de condició de col·legiat
  
1. La condició de col·legiat es perd:
  
a) Per baixa voluntària, que haurà de sol·licitar per escrit el col·legiat. Prèviament a concedir-se la baixa, el sol·licitant haurà de cancel·lar totes les quotes col·legials que dega i si no ho efectua, els justificants hauran d'incorporar-se al seu expedient per a la corresponent constància i efectes.
  
b) Per morositat en el pagament, per més de sis mesos, de les quotes ordinàries o extraordinàries acordades o les altres càrregues col·legials a què estiguera obligat, entre aquestes les de la caixa de socors corporativa, i sempre per acord de la Junta de Govern.
  
c) Per defunció.
  
d) Per expulsió acordada per la Junta de Govern, prèvia tramitació de l'expedient disciplinari de naturalesa contradictòria, que es regula en aquests Estatuts, que garantix l'adequada defensa de l'interessat.
  
e) Per incapacitat legal derivada de condemna judicial ferma.
  
2. La pèrdua de la condició de col·legiat per les causes expressades en els apartats b), d) i e) del número anterior, haurà de ser acordada per la Junta de Govern i comunicada per escrit a l'interessat, moment en què produirà efecte; serà igualment comunicada al Consell de Col·legis de la Comunitat Valenciana.
  
3. En el cas de l'apartat b) d'aquest article, el col·legiat podrà rehabilitar els seus drets pagant el que deu i la quantitat que corresponguera com a nova incorporació.
  
Article 16. Pèrdua de drets
  
El col·legiat que cause baixa perdrà tots els drets inherents a la seua col·legiació. Si sol·licita i es concedix el seu reingrés, haurà de satisfer la quota d'entrada que estiguera establida per als de nou ingrés, i les quotes retardades que poguera haver deixat impagades en el moment de ser baixa. En el cas de reingrés, si desitja recuperar el seu número anterior de col·legiat i antiguitat, haurà de pagar totes les quotes des de la seua baixa fins al seu reingrés, a banda de les quotes que haguera deixat pendents.
  
CAPÍTOL QUART
  
Dels despatxos col·lectius
  
Article 17. Associació
  
Els titulats mercantils i empresarials podran agrupar-se per a l'exercici professional en despatxos col·lectius.
  
L'agrupació, que necessàriament estarà constituïda per persones físiques, es regirà pels pactes que adopten lliurement els associats, bé en contracte civil privat o per mitjà de constitució de societat civil professional. També podran adoptar la forma de societat mercantil, sempre que tots els partícips de la societat siguen titulats mercantils i/o empresarials i estiguen col·legiats en aquest Col·legi.
  
No obstant l'establit en el paràgraf anterior, la forma societària de capital o les mixtes estan expressament vedades per mancar de facultats professionals la persona jurídica - societat- la totalitat de membres de la qual no siguen titulats.
  
Els despatxos col·lectius hauran de comunicar la seua constitució a la Junta de Govern, dins dels 30 dies següents a la seua constitució, i remetre còpia dels pactes reguladors de la seua organització i funcionament, i la Junta de Govern dins del mateix termini resoldrà autoritzant o no el seu funcionament. Si s'adopta una denominació o nom comercial per a l'activitat professional, haurà de comunicar-se al Col·legi, amb indicació dels components, titulació i circumstàncies concurrents, i així com qualsevol modificació de l'estructura de la societat. L'incompliment d'aquesta notificació es considerarà falta molt greu.
  
El Consell de Col·legis de Titulats Mercantils i Empresarials de la Comunitat Valenciana dictarà les oportunes normes de deontologia professional a què hauran d'atenir-se els despatxos col·lectius en el seu funcionament.
  
Els despatxos col·lectius s'inscriuran en un registre especial que, amb aquesta finalitat es portarà en el Col·legi i en què figuraran el nom i les circumstàncies de cadascun dels titulats que els componen, els quals hauran de ser persones físiques i estar tots col·legiats.
  
CAPÍTOL CINQUÉ
  
Dels honoraris professionals
  
Article 18. Normes d'honoraris
  
Els honoraris professionals dels titulars mercantils i empresarials no estan sotmesos a una tarifa o aranzel, però, no obstant això, el Col·legi publicarà periòdicament unes normes orientadores. Dites normes podran emanar no sols del Col·legi, sinó també del Consell de Col·legis de Titulars Mercantils i Empresarials de la Comunitat Valenciana, i en aquests dos casos, previ informe de la Comissió de Professionals en exercici lliure.
  
Article 19. Arbitratge sobre honoraris
  
La Junta de Govern, oït l'informe de la Comissió d'Assumptes Professionals resoldrà amb caràcter arbitral, totes les qüestions sobre minutes d'honoraris professionals que siguen sotmeses a la seua decisió, sempre que les dos parts interessades s'hagen compromés per escrit a complir la resolució de la Junta de Govern.
  
La resolució o decisió es dictarà prèvia audiència de les dues parts, les quals aportaran quantes proves o al·legats consideren convenients. La decisió arbitral obliga les parts a passar pel que acorda i impedirà els jutges i tribunals conéixer de les qüestions sotmeses a arbitratge, sempre que la part a qui interesse l'invoque immediatament per mitjà de l'oportuna excepció.
  
El temps per a resoldre serà de dos mesos, prorrogables per uns altres dos, en el cas que les circumstàncies i necessitats aclaridores ho facen necessari.
  
L'arbitratge serà en tot cas d'equitat.
  
En allò no previst en aquests Estatuts l'arbitratge es regirà pel que disposa la Llei d'Arbitratges, de 5 de desembre de 1988.
  
Article 20. Secret professional
  
El col·legiat haurà d'acollir-se al seu dret a guardar el secret professional, en allò que faça referència als coneixements i informacions que posseïsca dels seus clients, com a conseqüència de la relació professional, fins i tot, en cas d'inspecció dels seus honoraris que siga efectuada pels organismes administratius.
  
Article 21. Participació del col·legi en honoraris
  
Les minutes d'honoraris professionals meritats, com a conseqüència d'un treball executat, en manament rebut, per mediació del Col·legi, produiran una percepció o participació col·legial en la quantia o tant per cent a fixar per la Junta de Govern, previ informe de la Comissió d'Assumptes Professionals.
  
Article 22. Gestió de cobrament
  
Tot col·legiat podrà utilitzar la via corporativa per a gestionar el cobrament d'una minuta d'honoraris, i haurà de pagar al Col·legi un tant per cent sobre el total de la minuta cobrada. El tant per cent a pagar al Col·legi serà establit, en cada cas, per la Comissió de Professionals en Exercici Lliure, prèvia aprovació de la Junta de Govern.
  
L'acceptació de dit encàrrec és potestat de la Junta de Govern.
  
TÍTOL III
  
Dels òrgans del col·legi
  
CAPÍTOL PRIMER
  
Estructura orgànica
  
Article 23. Denominació dels òrgans
  
L'estructura orgànica, per al govern del Col·legi, està constituïda per l'Assemblea General de Col·legiats i la Junta de Govern de la corporació.
  
CAPÍTOL SEGON
  
L'assemblea general, composició i funcions
  
Article 24. L'assemblea general
  
L'Assemblea General de Col·legiats és l'òrgan suprem de la corporació, on es forma i expressa la màxima voluntat d'aquesta, i encarregada de decidir sobre els assumptes de major rellevància en la vida col·legial que li conferixen els seus Estatuts, amb caràcter deliberant i decisori, sense més limitacions que les legalment establides. Els seus acords vàlidament adoptats són obligatoris fins i tot per als dissidents o absents.
  
Tenen dret a assistir a les juntes generals tots els membres del Col·legi, amb veu i vot; excepte els que tinguen menys de 6 mesos d'antiguitat, que només tenen veu.
  
Les assemblees generals poden ser de caràcter ordinari o extraordinari.
  
Article 25. Assemblea general ordinària
  
L'Assemblea General Ordinària de col·legiats té les següents funcions:
  
a) Lectura i aprovació, si és procedent, de l'acta de la reunió anterior.
  
b) Examen i aprovació, si és procedent, de la liquidació dels pressupostos del Col·legi, amb anàlisi dels ingressos i despeses hagudes en l'exercici anterior i del balanç de situació al final de cada exercici.
  
c) Anàlisi i aprovació, si escau, del que ha actuat la Junta de Govern l'any anterior i de la memòria de Secretaria, que inclourà l'exposició de tal actuació.
  
d) Lectura, discussió i votació dels dictàmens i proposicions que la Junta de Govern assenyale en la convocatòria.
  
e) Presa de possessió, si és procedent, dels seus càrrecs respectius pels membres de la Junta de Govern elegits, i cessament d'aquells als quals correspon eixir.
  
f) Tractar els precs i preguntes que en finalitzar el debat dels punts continguts en l'ordre del dia, de la convocatòria de la Junta, puguen produir-se.
  
Article 26. Assemblea extraordinària
  
L'Assemblea General Extraordinària té competència especifica en les matèries següents:
  
a) Aprovar i modificar els Estatuts del Col·legi, els reglaments de règim interior, i les normes funcionals de les seccions que es creen.
  
b) Autoritzar la Junta de Govern la venda o gravamen de béns immobles del Col·legi.
  
c) Aprovar o censurar l'actuació de la Junta de Govern o dels seus membres sempre que el vot de censura haja sigut proposat d'acord amb el que preveuen aquests Estatuts.
  
d) Formular peticions als poders públics i qualsevol tipus de proposició, dins del marc de la legalitat vigent.
  
e) Examen i aprovació, si escau, de les propostes de la Junta de Govern i de les que formulen els col·legiats dins de les regles que autoritzen aquests Estatuts.
  
f) Fer eleccions per a cobrir els càrrecs de la Junta de Govern. Aquesta assemblea tindrà com a únic punt de l'ordre del dia el desenvolupament de l'acte de la votació per a les citades eleccions.
  
g) Conéixer de totes aquelles qüestions que no estiguen expressament prohibides per la Llei i afecten els interessos del Col·legi o dels seus col·legiats.
  
h) I, en general, tractar de totes aquelles qüestions que no corresponguen a matèries assignades a les assemblees ordinàries.
  
Article 27. Periodicitat de les juntes ordinàries
  
La Junta General es reunirà amb caràcter ordinari dues vegades a l'any.
  
Durant el primer trimestre de cada any tindrà lloc una Assemblea General Ordinària per a examinar la gestió de la Junta de Govern l'any anterior i conéixer la liquidació del pressupost de l'exercici anterior i el balanç de situació al final d'aquest.
  
Per a l'aprovació dels pressupostos que han de regir l'acabament de cada exercici per a l'any següent, tindrà lloc la segona Assemblea General Ordinària, dins del 4t trimestre de cada any.
  
Article 28. Iniciativa de realització juntes generals
  
A iniciativa de la Junta de Govern es convocaran les assemblees tant ordinàries com extraordinàries.
  
Quan un nombre de col·legiats que representen almenys el 10% del cens, ho sol·licite per escrit, la Junta de Govern haurà de convocar Assemblea General Extraordinària, sempre que els sol·licitants expressen concretament els assumptes que hagen de contindre's en l'ordre del dia de la convocatòria que haja de cursar-se a l'efecte.
  
La Junta haurà de tindre lloc dins del termini de 30 dies naturals comptats des de l'acord de la Junta de Govern o des que va tindre entrada en el Col·legi la sol·licitud a què es referix el paràgraf anterior.
  
La sol·licitud de Junta Extraordinària interessada pels col·legiats en el tant per cent indicat només podrà denegar-se per resolució motivada i en el cas que la proposició siga aliena als fins atribuïts a la corporació, sense perjuí dels recursos que pogueren correspondre als peticionaris.
  
Article 29. Ordre del dia de les juntes
  
En les juntes generals, tant ordinàries com extraordinàries no podran ser tractats més assumptes que els expressats en el corresponent ordre del dia que s'acompanyarà a la convocatòria, sense perjuí de la possibilitat de demanar aclariments o fer proposicions en el punt de l'ordre del dia relatiu a precs i preguntes.
  
Article 30. Enviament de la convocatòria
  
La convocatòria de les juntes generals s'enviaran als col·legiats, amb quinze dies d'anticipació a la seua realització com a mínim, firmada pel secretari general i contindrà l'ordre del dia. Aquest termini és sense perjuí d'aquells casos en què els Estatuts assenyalen un altre distint.
  
Des de l'enviament de la convocatòria de la Junta fins al moment de la seua realització, tots els antecedents dels assumptes a tractar estaran en la Secretaria del Col·legi a disposició de quants col·legiats desitgen consultar-los.
  
Article 31. Constitució, assistència i representació
  
L'Assemblea General quedarà constituïda en primera convocatòria, amb l'assistència del cinquanta-un per cent com a mínim de col·legiats ?entre presents i representats-, i en segona convocatòria, mitja hora després de l'anunciada, qualsevol que siga el nombre d'assistents, llevat que segons aquests Estatuts exigisquen un quòrum d'assistència superior.
  
No obstant la regla general del paràgraf anterior, per a la modificació d'Estatuts s'exigirà un quòrum d'assistència del cinquanta per cent com a mínim de col·legiats, i si no s'aconseguix, es farà nova junta extraordinària dins de les vint-i-quatre hores següents, que podrà adoptar acords per majoria simple, sense exigència de quòrum especial d'assistència. En la convocatòria s'anunciarà ja l'hora i la data de la segona, per al supòsit que no es reunira quòrum en la primera.
  
Els col·legiats podran fer-se representar per un altre col·legiat, per a discutir i votar els assumptes inclosos en l'ordre del dia.
  
La delegació haurà de ser expressa per a la concreta Junta General que es tracte, firmada pel delegant i delegat, amb fotocòpia del DNI del primer, per a la seua comprovació i admissió pel secretari de la Junta.
  
Només s'admetran les delegacions que es presenten al secretari abans del començament de la sessió de l'Assemblea.
  
El secretari prendrà nota de totes les delegacions existents i les farà constar en l'acta. Cada col·legiat podrà ostentar un màxim de quatre representacions.
  
En els debats es concediran dos torns a favor i dos en contra i al seu acabament es procedirà a la votació. No obstant això, el degà que presidirà l'Assemblea, podrà discrecionalment, si la importància de l'assumpte al seu parer ho requerix, concedir una ampliació dels torns citats.
  
Article 32. Direcció de la Junta General
  
El degà dirigirà els debats, concedirà la paraula i cridarà a l'ordre els col·legiats que s'excedisquen sobre l'extensió o el contingut dels seus discursos, que no es concreten quant a la qüestió discutida o que falten al degut respecte cap a algun col·legiat o cap a la mateixa Assemblea General, si açò últim succeïra, el degà tindrà dret a retirar la paraula i invitar que abandone el local qui, ja cridat a l'ordre per tres vegades, li desobeïra.
  
Article 33. Acords
  
Els acords de l'Assemblea General hauran de prendre's per majoria simple dels col·legiats presents o representats, excepte en els casos en què els Estatuts exigisquen una majoria especial.
  
Els acords de l'Assemblea General obliguen tots els col·legiats, encara els absents, dissidents o els que estant presents s'abstinguen de votar, i fins i tot els que hagueren recorregut contra aquells, sense perjuí del que es resolga.
  
El vot de cada col·legiat en actiu tindrà en tot cas, doble valor que el del col·legiat no actiu.
  
La votació podrà ser ordinària, a mà alçada, nominal o secreta. Haurà de ser nominal o secreta, si així ho sol·liciten almenys deu assistents. Si al mateix temps se sol·licita votació nominal i secreta sobre el mateix punt del debat, prevaldrà la votació secreta. En qualsevol cas, serà secret el vot quan afecte qüestions relatives al decor dels col·legiats.
  
Article 34. Propostes
  
Fins a vuit dies abans de la realització de les juntes generals podran presentar-se propostes per escrit, autoritzades com a mínim amb la firma de deu col·legiats, que seran llegides pel secretari per a coneixement de la Junta General, i aquesta únicament podrà aprovar la seua inclusió en l'ordre del dia d'una nova Junta i assenyalar la seua data.
  
Article 35. Suspensió d'acords de la Junta General
  
No obstant l'executivitat i obligatorietat dels acords de la Junta General, si la Junta de Govern entenguera que l'acord d'aquella és contrari a les lleis o als Estatuts, podrà suspendre la seua execució i recórrer davant del Consell de Col·legis de Titulats Mercantils i Empresarials de la Comunitat Valenciana.
  
Article 36. Comissions de la Junta General
  
L'Assemblea General podrà acordar la constitució de comissions delegades d'aquella que tinguen funcions informatives o assessores en matèries concretes que es determine en el mateix acord, relacionades amb alguns dels punts de l'ordre del dia.
  
La designació dels membres que hauran de constituir la Comissió podrà ser realitzada directament per la mateixa Assemblea General o encomanada a la Junta de Govern, sense perjudicar la iniciativa d'aquesta última, amb potestat per a nomenar comissions.
  
Article 37. Elecció de càrrecs vacants
  
L'Assemblea es reunirà extraordinàriament per a fer eleccions, quan calga cobrir la meitat més un dels càrrecs vacants de la Junta de Govern. Aquesta Assemblea tindrà com a únic punt de l'ordre del dia el mencionat anteriorment i s'haurà de convocar amb una antelació mínima de 35 dies i màxima de 45 dies naturals.
  
CAPÍTOL TERCER
  
De la Junta de Govern
  
Article 38. Funcions i composició
  
La Junta de Govern elegida pels col·legiats amb dret a vot, en elecció lliure, directa i secreta, subjecta a la periodicitat i les condicions que determinen aquests Estatuts, assumix la direcció i administració del Col·legi, i subordina la seua actuació als Estatuts i a la resta de normes vigents que regulen el funcionament dels col·legis oficials de titulars mercantils i empresarials.
  
La Junta de Govern, òrgan rector del Col·legi, es compon d'un degà, un vicedegà, un secretari general, un vicesecretari, un tresorer, un comptador-interventor i deu vocals, que seran adscrits, si és procedent, per delegació de la mateixa Junta de Govern a les diferents seccions que aquesta estructure. El vocal primer assumirà la funció de bibliotecari.
  
Els càrrecs de la Junta de Govern es proveiran per elecció directa, en la qual podran participar com a electors tots els col·legiats amb un mínim de sis mesos d'antiguitat i com a candidats els que porten més de dos anys d'antiguitat, segons el que s'establix en aquests Estatuts.
  
No podran exercir cap càrrec en la Junta de Govern els col·legiats que hagen sigut sancionats disciplinàriament per falta greu o molt greu, excepte que hagen sigut rehabilitats d'acord amb el que es disposa en els presents Estatuts.
  
El degà, vicedegà, secretari general, vicesecretari, tresorer i comptador-interventor i la meitat com a mínim dels vocals hauran d'estar necessàriament en actiu.
  
Es disposarà el cessament dels vocals que perden la qualitat d'actiu, si la seua nova situació alterara el màxim de vocals no en actiu.
  
Article 39. Durada
  
El mandat dels membres de la Junta de Govern durarà 4 anys.
  
Article 40. Requisits
  
Per a ser elegit membre de la Junta de Govern haurà de tindre el col·legiat una antiguitat superior als dos anys. Els membres de la Junta podran ser reelegits, a excepció del degà, la reelecció del qual serà possible una sola vegada de forma consecutiva.
  
Article 41. Elecció de càrrecs vacants
  
Quan queden vacants la meitat més un dels càrrecs de la Junta de Govern, aquesta convocarà eleccions per mitjà d'Assemblea Extraordinària per a la provisió de dits càrrecs. La convocatòria s'anunciarà amb una antelació mínima de trenta-cinc dies i màxima de quaranta-cinc dies naturals. El procés electoral s'adaptarà al que establixen els articles 60 a 75 dels presents Estatuts. Els col·legiats elegits en aquesta ocasió tindran el mandat d'aquells a qui substituïxen pel temps que els restara.
  
Si per qualsevol motiu queden vacants la totalitat dels càrrecs de la Junta de Govern i, en conseqüència, no es poden convocar eleccions per a cobrir-los, es constituirà una Junta Electoral, nomenada pel Consell de Col·legis de Titulats Mercantils i Empresarials de la Comunitat Valenciana, la Junta Electoral del qual, dins dels trenta dies naturals de la seua designació, convocarà eleccions per a cobrir la totalitat dels càrrecs vacants.
  
Quan queden vacants menys de la meitat mes un dels càrrecs de la Junta de Govern, seran elegits els càrrecs vacants junt amb els candidats per a la primera elecció ordinària que es produïsca, els quals ostentaran el mandat d'aquells als que substituïsquen pel temps que els quede.
  
Article 42. Substitucions
  
En cas d'absència, malaltia o vacant del degà, serà substituït en les seues funcions pel vicedegà; si aquest tampoc no poguera assistir a una determinada Junta, la presidència d'aquesta serà exercida pel vocal primer, a falta d'aquest, pel segon, i així successivament.
  
Quan per algun motiu quedaren vacants definitivament o temporalment els càrrecs de vicesecretari, tresorer o comptador-interventor, aquests seran substituïts pels vocals en ordre de la seua antiguitat com a col·legiat, sempre que aquests estiguen en actiu.
  
Cap vocal substitut no podrà acumular dues substitucions simultàniament.
  
Article 43. Cessament dels membres de la Junta de Govern
  
1. Els membres de la Junta de Govern del Col·legi seran destituïts per les causes següents:
  
a) Pèrdua dels requisits estatutaris per a exercir el càrrec.
  
b) Haver sigut condemnat per sentència ferma que comporte la inhabilitació o suspensió per a càrrecs públics.
  
c) Expiració del termini per al qual van ser elegits o designats.
  
d) Renúncia de l'interessat.
  
e) Falta d'assistència injustificada a tres sessions consecutives o quatre alternes, en el termini de l'any natural.
  
f) Aprovació del vot de censura segons el que regulen aquests Estatuts.
  
2. El cessament de qualsevol membre de la Junta de Govern per les causes dels apartats a), b) i e) d'aquest article, haurà de ser acordat per la Junta de Govern i notificat personalment a l'interessat, el qual podrà promoure els recursos pertinents.
  
Article 44. Funcions de la Junta de Govern
  
Són funcions de la Junta de Govern.
  
A) En relació als col·legiats:
  
1r. Resoldre les sol·licituds d'incorporació al Col·legi.
  
2n. Vetlar per la llibertat i independència necessàries als col·legiats per al compliment de les seues obligacions professionals i perquè se'ls guarde el degut respecte.
  
3r. Exigir als col·legiats que es comporten amb la deguda correcció i que actuen amb zel i competència professional.
  
4t. Combatre l'intrusisme i denunciar les incompatibilitats.
  
5é. Fixar l'import dels drets d'incorporació al Col·legi.
  
6é. Establir i recaptar les quotes i la resta de càrrecs que hagen de satisfer els col·legiats.
  
7é. Proposar, si ho estima necessari, la imposició de quotes extraordinàries als col·legiats, per a la seua aprovació per la Junta General.
  
8é. Sotmetre a votació de la Junta General assumptes concrets d'interés col·legial.
  
9é. Aprovar el funcionament dels despatxos col·lectius.
  
10é. Publicar les normes orientadores dels honoraris professionals.
  
11é. Dictaminar, sense caràcter vinculant sobre els honoraris dels col·legiats en l'exercici professional, i informar a qui ho sol·licite.
  
12é. Convocar eleccions per a la provisió dels càrrecs de la Junta de Govern.
  
13é. Convocar les assemblees i fixar al mateix temps l'ordre del dia.
  
14é. Exercir la facultat disciplinària.
  
15é. Acordar la pèrdua de la condició de col·legiat, en els casos en què estatutàriament estiga concedida dita facultat a la Junta de Govern.
  
16é. Crear les seccions i comissions col·legials que interessen als fins de la corporació, i atorgar les facultats que els siguen procedents. Presidirà aquestes seccions un membre de la Junta de Govern que tindrà el caràcter de vocal-president de cada Secció i dins del seu si es nomenarà l'oportuna Comissió.
  
17é. Elegir els col·legiats que hauran de formar part del Consell de Titulats Mercantils i Empresarials de la Comunitat Valenciana.
  
18é. Designar vocals adjunts de la Junta de Govern amb veu i sense vot.
  
19é. Proposar la modificació dels Estatuts de Col·legi, els reglaments d'ordre interior i normes funcionals de les seccions que es creen, i constituir, si es considera necessari, les comissions oportunes per a això, i aprovar el projecte de la comissió, que haurà de sotmetre's a la Junta General.
  
20é. Dictar arbitratges en les impugnacions d'honoraris, en els casos previstos pels Estatuts.
  
21é. I, en general, totes aquelles facultats que en aquests Estatuts s'atribuïsquen a la Junta de Govern o que siguen necessàries per a l'exercici de la seua funció rectora.
  
B) En relació als tribunals i altres organismes de l'administració de l'Estat, província o municipi:
  
1r. Defendre, quan s'estime procedent i just, els col·legiats en l'execució de les funcions de la professió o en ocasió d'aquestes.
  
2n. Representar el Col·legi en els actes oficials.
  
3r. Informar sobre els projectes de disposicions legals de qualsevol rang que se sotmeten a la consideració del Col·legi.
  
4t. Facilitar als tribunals, conforme a les lleis, la relació de col·legiats que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.
  
5é. Designar d'entre els seus membres els que hagen de representar el col·legi en el Consell de Col·legis de Titulats Mercantils i Empresarials de la Comunitat Valenciana, en el Consell Superior, o en qualsevol altra corporació encarregada de la defensa i harmonia dels col·legis professionals.
  
6é. Relacionar-se amb el Consell de Col·legis de Titulats Mercantils i Empresarials de la Comunitat Valenciana.
  
C) En relació amb els recursos econòmics del Col·legi:
  
1r. Redactar els pressupostos i rendir comptes anualment.
  
2n. Recaptar, custodiar i administrar els fons del Col·legi.
  
3r. Proposar a la Junta General la inversió o disposició dels immobles del patrimoni col·legial.
  
Article 45. Dictàmens
  
La Junta de Govern podrà emetre dictàmens a nivell corporatiu, atendre consultes i dictar laudes, amb previ informe de la Comissió corresponent, si és procedent, i quan perceba honoraris per aquests conceptes haurà d'ingressar-los en la caixa de la corporació.
  
Article 46. Realització de les Juntes de Govern
  
La Junta de Govern es reunirà com a mínim, una vegada al mes, exclosos els mesos de juliol i agost, i tantes vegades com siga convocada pel degà o per quatre membres de la Junta.
  
La convocatòria haurà de ser feta pel secretari o per un dels quatre membres sol·licitants, per escrit, per mitjà de notificació individual, amb indicació del dia, el lloc i l'hora de la reunió, així com l'ordre del dia a tractar.
  
La convocatòria haurà de notificar-se amb l'antelació mínima de 48 hores.
  
Si la convocatòria de la Junta de Govern ha sigut sol·licitada per part dels seus membres, haurà de notificar-se amb l'antelació mínima indicada, i figurar en aquesta una relació dels sol·licitants.
  
La Junta de Govern només s'entendrà vàlidament constituïda per a prendre acords quan concórreguen la majoria dels membres que la integren bé presents o representats.
  
Els acords es prendran per majoria de vots dels assistents. En cas d'empat, serà decisori el vot del degà.
  
Article 47. Obligatorietat de compliment del càrrec
  
L'assistència a les reunions de la Junta de Govern és obligatòria. La falta d'assistència no justificada a tres sessions consecutives o quatre alternes, dins de l'any natural, facultarà la Junta de Govern per acordar el cessament del càrrec, que tindrà efecte des que es comunique a l'interessat, sense perjuí dels recursos que legalment o estatutàriament hi assistisquen.
  
Article 48. Delegació en les juntes de govern
  
Els components de la Junta de Govern només podran fer-se representar per un altre membre de la Junta, un màxim de tres vegades durant l'any natural, i cap d'ells no podrà ostentar més de dues representacions en cada Junta.
  
Article 49. Facultats del degà
  
Correspondrà al degà:
  
a) La plena representació del Col·legi davant de qualsevol entitat, organisme i persones, públics o privats, i davant de la jurisdicció de qualsevol classe.
  
b) Exercir les funcions correctives de vigilància que els Estatuts o els Reglaments reserven al seu càrrec.
  
c) Presidir les assemblees, les juntes de Govern i totes les comissions a què assistisca; el seu vot serà diriment en cas d'empat.
  
A més, el degà impedirà, sota la seua responsabilitat, que accedisca a l'exercici d'un càrrec de la Junta de Govern o continue desenvolupant-lo, al col·legiat en qui no concórreguen els requisits estatutaris; negarà la possessió a qui fora elegit sense complir-los i el substituirà en la forma prevista en aquests Estatuts.
  
Article 50. Mediació Entre col·legiats
  
El col·legiat que pretenga promoure actuacions de qualsevol tipus en contra d'un altre col·legiat sobre responsabilitats relacionades amb l'exercici professional podrà, prèviament, dirigir-se al degà del Col·legi per tal que, si ho considera oportú, faça de mediador.
  
Amb independència del que indica el paràgraf anterior, el degà actuarà de mediador en aquelles diferències que les dues parts sotmeten a la seua consideració.
  
Article 51. Funcions del vicedegà
  
Correspondrà al vicedegà substituir el degà en casos d'absència, malaltia, impossibilitat o vacant, així com exercir totes les funcions que aquest li delegue.
  
Article 52. Facultats de secretari general
  
Correspondrà al secretari general:
  
a) Rebre les comunicacions, sol·licituds o escrits dirigits al Col·legi, els quals haurà de tramitar i contestar amb el vistiplau del degà, quan escaiga.
  
b) Expedir certificats.
  
c) Portar el Registre de Col·legiats.
  
d) Formalitzar els expedients personals dels col·legiats.
  
e) Redactar les actes de les assemblees i les de les juntes de Govern.
  
f) Tenir cura de l'arxiu, portar el llibre registre de títols i custodiar el segell del Col·legi.
  
g) Ocupar-se del torn d'ofici, per a les actuacions que siguen sol·licitades al Col·legi.
  
h) Donar lectura a la documentació que se sotmeta al coneixement de la Junta de Govern.
  
Per al millor compliment de les funcions citades en el paràgraf anterior, el personal administratiu i tècnic del Col·legi dependrà, funcionalment, del secretari general.
  
Article 53. Funcions del vicesecretari
  
Correspondrà al vicesecretari substituir el secretari general en casos d'absència, malaltia, impossibilitat o vacant, així com exercir totes les funcions que aquest li delegue.
  
Article 54. Funcions del tresorer
  
El tresorer tindrà al seu càrrec la recaptació dels fons del Col·legi, pagarà els lliuraments que expedisca el secretari amb el vistiplau del degà i la nota d'intervenció del comptador-interventor, portarà els llibres oficials i presentarà a la Junta de Govern els comptes referents a la situació de tresoreria, els projectes de pressupostos i la liquidació d'aquests.
  
Article 55. Funcions del comptador-interventor
  
El comptador-interventor portarà el control dels comptes de pagaments i cobraments; intervindrà en les operacions d'ordre econòmic i, conjuntament amb el tresorer, formalitzarà els comptes, balanços i pressupostos que hagen de ser presentades a la Junta de Govern.
  
Article 56. Funcions del vocal-bibliotecari
  
El vocal-bibliotecari, les funcions del qual desenvoluparà el vocal 1r, s'ocuparà de la direcció i ordenació de la biblioteca, de la catalogació de les obres que conté i proposarà l'adquisició de les que estime oportunes.
  
Article 57. Funcions dels vocals
  
Els vocals de la Junta de Govern exerciran les funcions que els encarreguen especialment la Junta, o que els corresponguen conforme als Estatuts i s'ocuparan del funcionament de les seccions per a les quals siguen designats.
  
Article 58. Cessament en els càrrecs
  
Els membres de la Junta, en cessar en el seu càrrec, cessaran així mateix en els altres càrrecs que se'ls hagueren assignat, en raó de ser membres de la Junta de Govern.
  
Article 59. Comissions
  
La Junta de Govern podrà crear totes les comissions que estime oportunes, a què podran pertànyer aquells col·legiats que siguen designats per la mateixa Junta.
  
Podrà així mateix crear o autoritzar les seccions de col·legiats que estime necessàries o convenients per al Col·legi i que redunden en la millor defensa i promoció de la professió.
  
Les seccions actuaran subordinades a la Junta de Govern, que autoritzarà els seus Estatuts o les modificacions d'aquests. Les actuacions i comunicacions de cada una d'aquestes seccions destinades per a fora del Col·legi seran efectuades per la Junta de Govern, prèvia decisió d'aquesta sobre la seua pertinència.
  
Totes les comissions i seccions que es creen tindran com a president nat el degà, qui podrà delegar el vocal de la Junta perquè discrecionalment assenyale en cada cas.
  
CAPÍTOL QUART
  
De l'elecció de la Junta de Govern
  
Article 60. Forma de proveir-se els càrrecs
  
1. Els càrrecs de la Junta de Govern es proveiran per elecció, per mitjà de votació directa i secreta de tots els col·legiats.
  
Seran elegits per temps de quatre anys i podran ser reelegits o optar, els que els exercisquen, a un altre càrrec. No obstant això, el degà només podrà ser reelegit una sola vegada de forma consecutiva.
  
2. La renovació dels càrrecs de la Junta de Govern es verificara per meitat amb subjecció al següent torn de rotació:
  
Primer. Degà, secretari general, tresorer i vocals 1r (que exercirà funcions de bibliotecari), 2n, 3r, 4t i 5é.
  
Segon. Vicedegà, vicesecretari, comptador-interventor i vocals 6é, 7é, 8é, 9é i 10é
  
Els vocals no en actiu seran els denominats 3r, 4t, 5é, 9é i 10é.
  
3. Si fora dels anys expressats es produïra alguna vacant en la Junta de Govern es proveirà també per elecció d'acord amb el que ha previst l'article 41 dels Estatuts.
  
Article 61. Electors
  
Tots els col·legiats tindran dret al sufragi a partir dels sis mesos següents a la data de la seua incorporació al Col·legi.
  
Article 62. Convocatòria per a eleccions
  
La convocatòria per a l'elecció dels càrrecs de la Junta de Govern correspon a aquesta o a la Junta electoral definida en l'article 41 d'aquests Estatuts, la qual haurà, en aquest cas de convocar Assemblea Extraordinària de col·legiats a l'efecte i d'acord amb el que establixen els presents Estatuts.
  
Article 63. Llista d'electors i reclamacions
  
La Secretaria, dins dels cinc dies naturals següents al de la data de l'anunci de la convocatòria, haurà d'inserir en el tauler d'anuncis el nombre de Registre del Col·legiat, fins on tindrà dret a vot, junt amb una còpia del text de la convocatòria amb menció especial dels càrrecs objecte d'elecció, requisits per accedir, dia lloc i horari de votació i concretament el de l'inici de l'escrutini.
  
Els col·legiats que vulguen formular reclamacions sobre la seua possible exclusió en funció d'un error d'antiguitat en el seu número de registre, hauran de realitzar-ho dins del termini de cinc dies naturals següents a la data d'expiració de la presentació de candidatures.
  
La Junta de Govern, en cas d'haver reclamacions contra possibles exclusions, resoldrà en el termini de tres dies naturals següents i notificarà la seua resolució a cada reclamant en els dos dies següents.
  
Article 64. Convocatòria
  
L'elecció per cobrir els càrrecs vacants de la Junta de Govern, per acabament de la seua durada, tindrà lloc dins del mes de març de l'any corresponent, i l'elecció serà l'únic punt de l'ordre del dia de la convocatòria per a l'Assemblea General Extraordinària.
  
Article 65. Anunci de la convocatòria
  
La Junta de Govern redactarà la convocatòria electoral, la qual s'anunciarà amb una antelació de trenta-cinc dies naturals, com a mínim a la data de la realització de l'elecció i un màxim de quaranta-cinc dies naturals.
  
Article 66. Candidats
  
Per a ser proclamat candidat a qualsevol càrrec de la Junta de Govern serà indispensable ser elector, residir en la demarcació del Col·legi i tindre una antiguitat mínima de dos anys des de la seua incorporació com a col·legiat fins al dia de les eleccions.
  
En el cas que un o diversos candidats formen part de la Junta anterior, aquests cessaran, automàticament, en el moment de ser admesa la seua candidatura; la Junta subsistent quedarà vàlidament constituïda.
  
Si algú que ja formara part de la Junta pretenguera ser elegit per a un altre càrrec d'aquesta, abans que transcorreguera el termini per al qual va ser elegit, cessarà prèviament en el càrrec que exercia, el qual es proveirà per elecció en la següent Junta General per a la qual es convoquen eleccions.
  
Article 67. Presentació de candidatures
  
Les candidatures hauran de presentar-se en la seu del Col·legi, i estar registrades en el llibre corresponent, amb vint-i-cinc dies naturals d'antelació com a mínim a la data assenyalada per a l'acte electoral.
  
Les candidatures podran ser individuals per a un càrrec determinat o conjuntes per a diversos càrrecs i hauran de ser proposades com a mínim per vint-i-cinc col·legiats amb dret a ser electors, i seran vàlides les firmes dels mateixos aspirants, els quals, en tot cas, han de firmar la seua conformitat.
  
En la proposició de candidatura es determinarà el nom i l'adreça d'aquell dels proponents al qual s'haja de notificar qualsevol resolució relativa a la candidatura proposada.
  
No cap col·legiat podrà presentar la seua candidatura per a més d'un càrrec.
  
Article 68. Idoneïtat dels candidats
  
La Junta de Govern, l'endemà d'acabar el termini de presentació de candidatures, proclamarà candidats a aquells col·legiats que reunisquen els requisits exigits en els presents Estatuts.
  
Quan en una candidatura conjunta algun dels seus components siga exclòs per falta d'idoneïtat, conforme als presents Estatuts, la Junta de Govern concedirà als proponents un termini de cinc dies perquè aquesta candidatura puga ser completada. Transcorregut aquest termini sense ser completada la candidatura, s'entendrà que la candidatura renúncia al càrrec o vocalia afectada per l'exclusió.
  
Seguidament publicarà l'acord en el tauler d'anuncis del Col·legi i el comunicarà l'endemà als interessats, sense perjuí que es puga remetre a la resta dels col·legiats.
  
Article 69. Exclusió de candidats
  
En el cas que algun candidat fora exclòs, l'exclusió haurà de ser motivada i es notificarà al proponent designat i al candidat exclòs, l'endemà.
  
Contra la resolució d'exclusió d'un candidat decidida per la Junta de Govern, serà lícit presentar recurs davant d'aquesta, el qual haurà de formalitzar-se en el termini de vint-i-quatre hores.
  
En el mateix termini la Junta de Govern haurà de resoldre aquest recurs.
  
Contra la resolució del recurs no cap cap recurs corporatiu.
  
Els candidats proclamats que no tinguen opositors quedaran elegits automàticament, sense que siga necessari convocar Assemblea per a la votació.
  
Article 70. Mesa electoral
  
Per a la realització de l'elecció es constituirà la mesa electoral, integrada pel degà qui actuarà com a president, o per un membre de la Junta que el substituïsca en l'acte, i per altres dos membres més de la Junta de Govern, que actuaran com a vocals, i el menys antic farà de secretari, en cas de no formar part de la mesa el titular. No formaran part de la mesa els candidats a l'elecció.
  
Cada candidat podrà designar, entre els col·legiats, un interventor que el represente en les operacions electorals.
  
En la mesa electoral es trobarà l'urna o urnes, que hauran de tancar-se, precintant-les amb el segell del Col·legi, deixant només una ranura per a la introducció del vot.
  
Constituïda la mesa electoral, el president indicarà el començament de la votació, i, a l'hora prevista per a l'acabament, es tancaren les portes del saló i només podran votar els col·legiats que es troben en l'interior.
  
Els membres de la maula podran absentar-se, però sempre hauran d'estar presents com a mínim dos.
  
A continuació, i prèvia l'oportuna comprovació, s'introduiran dins de l'urna electoral els vots que hagen arribat, fins aquell moment, per correu certificat, amb els requisits establerts.
  
La Junta de Govern determinarà l'horari de les eleccions, que tindrà una duració mínima de vuit hores i màxima de deu hores.
  
Les paperetes de votació hauran de ser del mateix color i grandària.
  
Les paperetes, seran editades pel Col·legi, i cursades als col·legiats una de cada candidatura, sense descartar que els candidats puguen també confeccionar-les amb característiques exactament iguals que les editades per la Junta de Govern.
  
En el lloc de la votació es distribuiran, en quantitat suficient, paperetes amb el nom de cada candidatura presentada.
  
Article 71. Votació
  
L'elecció dels membres de la Junta de Govern es farà per mitjà de la votació directa i secreta dels col·legiats.
  
Els votants hauran d'acreditar la seua personalitat a la mesa electoral, la qual comprovarà que estiguen inclosos en el cens elaborat per a les eleccions. El president pronunciarà en veu alta el nom i cognoms del votant i en el moment d'introduir la papereta en l'urna es farà menció que ha votat.
  
Article 72. Vot per correu
  
Els col·legiats podran emetre per correu el seu vot de la manera següent:
  
a) S'introduirà en un sobre la papereta de votació doblegada adequadament, el sobre de la qual, tindrà imprés les paraules «papereta de votació».
  
b) S'introduirà aquest sobre en un altre major, juntament amb la fotocòpia del carnet de col·legiat o alternativament fotocòpia del DNI o autenticació notarial del remitent. En la solapa del sobre es faran constar les dades del votant i aquest firmarà el sobre creuant la solapa per tal de garantir la seua integritat.
  
c) Es remetrà aquest segon sobre per correu certificat a l'atenció del president de la mesa electoral amb la següent indicació: «Per a les eleccions del Col·legi de Titulars Mercantils i Empresarials de València, que tindran lloc el dia...»
  
Aquests sobres seran enviats, un exemplar de cadascun, als col·legiats conjuntament amb la o les paperetes.
  
Només es computaran els vots emesos, per correu certificat, que acomplisquen els requisits establerts en el paràgraf anterior i que tinguen entrada en la seu del Col·legi abans de començar l'escrutini.
  
El vot personal prevaldrà sobre l'emés per correu que, si és procedent, s'anul·larà.
  
Article 73. Escrutini
  
Una vegada finalitzada la votació i posteriorment dipositats els vots rebuts per correu, es procedirà seguidament i sense interrupció a l'escrutini, en el transcurs del qual es llegiran en veu alta totes les paperetes. Per a l'acte de l'escrutini es podran anomenar dos escrutadors dels assistents a l'Assemblea, que auxiliaran a la mesa electoral.
  
En cas d'empat de vots, s'entendrà que ha sigut elegit el candidat que més temps figure inscrit de forma ininterrompuda com col·legiat i en cas d'empat el de més edat.
  
Acabat l'escrutini el president de la mesa electoral anunciarà el seu resultat i proclamarà electes els candidats que hagueren obtingut, per a cada càrrec, el major nombre de vots. En cas d'empat s'entendrà elegit el col·legiat més antic, el resultat del qual es reflectirà en l'acta oportuna.
  
Els candidats podran fer constar en l'acte d'escrutini, qualsevol observació relativa al desenvolupament de les eleccions que estimen oportú, i podran interposar recurs en contra del resultat electoral davant de la mesa electoral, en el termini dels cinc dies naturals posteriors a l'elecció, la qual resoldrà en el terme de tres dies, i la resolució que es dicte es podrà recórrer en alçada davant del Consell de Col·legis de Titulars Mercantils i Empresarials de la Comunitat Valenciana. No obstant, l'acord de la mesa electoral serà executiu.
  
Dins dels vuit dies següents la mesa electoral haurà de comunicar a l'òrgan competent de la Generalitat de València els resultats registrats, la composició de la Junta electa i els requisits que la Llei estableix. Igualment, aquest resultat serà comunicat per la Junta de Govern al Consell de Col·legis de Titulats Mercantils i Empresarials de la Comunitat Valenciana i al Consell Superior de Col·legis Oficials de Titulats Mercantils i Empresarials d'Espanya.
  
Article 74. Vots defectuosos
  
Serà declarat nul aquell vot que continga expressions alienes al contingut estricte de la votació o que present ratlladures, ratllades o esmenes.
  
El vot serà parcialment nul per al càrrec per al qual s'hagen indicat més d'un nom de candidat o el nom d'un candidat per a un altre càrrec o d'un col·legiat que no concórrega a l'elecció.
  
Les paperetes que s'hagen reomplit parcialment seran favorites per als càrrecs i persones correctament expressats sempre que reunisquen per a aquests tots els requisits.
  
Article 75. Proclamació de membres electes i presa de possessió
  
La Junta de Govern donarà possessió en un acte públic, en el termini de deu dies naturals posteriors al de la realització de les eleccions o, si és procedent, des del dia en què es considere desestimat el possible recurs en contra del resultat de l'escrutini, als candidats electes d'acord amb el resultat de l'escrutini a què es refereix l'article 73 d'aquests Estatuts.
  
CAPÍTOL CINQUÉ
  
Elecció dels membres del consell i dels compromissaris
  
Dels membres del Consell
  
Article 76. Membres del Consell de Titulats Mercantils i Empresarials de la Comunitat Valenciana
  
Podran ser elegits membres del Consell de Titulats Mercantils i Empresarials de la Comunitat Valenciana aquells col·legiats en exercici que tinguen una antiguitat superior a cinc anys.
  
Article 77. Anunci de l'elecció de membres del Consell
  
L'elecció s'efectuarà per mitjà de votació realitzada per la Junta de Govern, que anunciarà els col·legiats amb quinze dies d'anticipació la data en què s'efectuarà l'elecció, el dret dels col·legiats que reunisquen els requisits reglamentaris a ser elegits, i el termini per a presentar candidatures.
  
Article 78. Candidatures
  
Les candidatures per a exercir el càrrec hauran de ser presentades pels interessats, per escrit 24 hores abans de la realització de la Junta de Govern convocada per tal de procedir a l'elecció.
  
Article 79. Votació
  
La votació serà nominal i secreta i resultaran elegits els candidats que obtinguen el major nombre de vots i, en cas d'empat, el de major antiguitat en el Col·legi.
  
Article 80. Proclamació
  
Acabada la votació es redactarà l'acta corresponent de la reunió de la Junta de Govern, i es proclamaran els candidats elegits, a favor dels quals el secretari lliurarà el certificat corresponent amb el vistiplau del degà.
  
Article 81. Durada del càrrec
  
El temps de durada del mandat dels elegits serà de quatre anys.
  
Article 82. Vacants
  
El cessament de qualsevol dels elegits donarà lloc a l'elecció d'un nou membre, pel mateix sistema, i la duració del càrrec serà pel temps que restara al cessat.
  
Dels compromissaris
  
Article 83. Compromissaris
  
Per a assistir a les assemblees generals de Col·legis, que tinguen lloc al si del Consell Superior de Col·legis de Titulats Mercantils d'Espanya, o a les reunions que convoque el Consell de Col·legis de Titulats Mercantils i Empresarials de la Comunitat Valenciana, el Col·legi nomenarà a aquells col·legiats que amb caràcter de compromissaris hagen d'acudir a les citades Assemblees o reunions, el nomenament dels quals tindrà una duració de quatre anys, per mitjà d'elecció cada dos anys de la meitat d'aquests, subjecta a les mateixes normes i requisits establerts per a l'elecció dels membres de la Junta de Govern, tal com s'estableixen en els presents Estatuts, fent coincidir l'acte de l'elecció de compromissaris amb el de la votació per al nomenament dels membres de la Junta de Govern.
  
El nombre de compromissaris serà el resultant de designar un per cada cent col·legiats o fracció i, per a ser nomenat candidat, cal tindre no només la condició de col·legiat amb mes de dos anys d'antiguitat corporativa sinó, a més, haver exercit càrrecs en les Juntes de Govern, d'aquest Col·legi o d'un altre de la mateixa professió, per un temps mínim de tres anys.
  
TÍTOL IV
  
Dels membres d'honor i de mèrit
  
Article 84. Col·legiats d'honor i de mèrit
  
La Junta General, a proposta de la Junta de Govern, podrà designar col·legiat d'honor a aquella persona, espanyola o estrangera, titulat mercantil o empresarial o no, per tal de reconéixer els seus eminents serveis al Col·legi o a la professió o la seua tasca en el desenvolupament de la ciència mercantil i/o econòmica empresarial.
  
Igualment, la Junta General a proposta de la Junta de Govern podrà designar Col·legiat de Mèrit, a aquell company col·legiat que estiga en la situació exposada en l'anterior paràgraf, o que amb més de 25 anys d'antiguitat corporativa ho sol·licite, invocant mèrits, que la Junta de Govern valorarà i decidirà.
  
La qualitat de col·legiat d'honor o de mèrit, només dóna dret a assistir a les reunions corporatives, en les quals tindran veu però no vot.
  
TÍTOL V
  
Del règim disciplinari
  
CAPÍTOL PRIMER
  
De la responsabilitat col·legial
  
i les facultats disciplinàries
  
Article 85. Responsabilitat
  
Amb independència de la responsabilitat civil o penal en què puguen incórrer, els col·legiats queden subjectes a la responsabilitat disciplinària en els termes que disposen les normes legals respectivament aplicables.
  
Article 86. Facultats disciplinàries
  
1. Les sancions disciplinàries corporatives constaran sempre en l'expedient personal del col·legiat objecte de la sanció.
  
2. Les sancions o correccions disciplinàries que impose l'autoritat judicial, podran constar o no en l'expedient personal d'aquests, a criteri de la Junta de Govern i atenent les circumstàncies del cas.
  
CAPÍTOL SEGON
  
De les faltes
  
Article 87. Classes de faltes
  
Les faltes que comporten sanció disciplinària queden classificades en molt greus, greus i lleus.
  
Article 88. Faltes molt greus
  
Són faltes molt greus:
  
a) La infracció de les prohibicions de l'exercici professional en els casos legalment incompatibles.
  
b) La prestació de serveis professionals amb incompliment dels requisits especificats en aquests Estatuts.
  
c) Els actes o omissions que constituïsquen ofensa greu a la dignitat de la professió o a les regles ètiques que la governen.
  
d) L'atemptat a la dignitat i a l'honor de les persones que integren la Junta de Govern, quan actuen en l'exercici de les seues funcions, i contra tots els companys amb motiu de l'exercici professional.
  
e) El cometre delictes en qualsevol grau de participació, com a conseqüència de l'exercici de la professió.
  
f) La realització d'activitats, constitució d'associacions o formar part d'aquestes, quan tinguen com a finalitat o realitzen funcions que siguen pròpies del Col·legi o que en qualsevol forma les interferisquen.
  
g) La reiteració en falta greu.
  
h) L'intrusisme professional i el fet d'encobrir-lo.
  
i) La comissió d'infraccions que pel seu nombre o gravetat resultaren moralment incompatibles amb l'exercici de la professió.
  
j) La falta de notificació al Col·legi de la constitució, estructura, nom, components, titulació i circumstàncies concurrents d'un despatx col·lectiu o de les seues modificacions, segons el que preveu el paràgraf quart de l'art. 17 d'aquests estatuts.
  
Article 89. Faltes greus
  
Són faltes greus:
  
a) L'incompliment greu de les normes estatutàries o dels acords adoptats pel Col·legi, llevat que constituïsquen falta de superior entitat.
  
b) La falta de respecte, per acció o omissió, als components de la Junta de Govern quan actuen en l'exercici de les seues funcions.
  
c) Els actes de desconsideració manifesta en relació als companys en l'exercici de l'activitat professional.
  
d) La competència deslleial.
  
e) Els actes i les omissions descrits en els apartats a), b), c), i e) de l'article anterior, quan no tinguen entitat suficient per a ser considerats com a molt greus.
  
Article 90. Faltes lleus
  
Són faltes lleus:
  
a) La negligència en el compliment de les normes estatutàries.
  
b) Les infraccions lleus dels deures que la professió imposa.
  
c) Els actes enumerats en l'article anterior, quan no tinguen entitat suficient per a ser considerats com a greus.
  
CAPÍTOL TERCER
  
De les sancions
  
Article 91. Sancions
  
Les sancions que poden imposar-se són:
  
1. Per faltes molt greus:
  
a) Per a les dels apartats b), c), d), e), f), g) i h) de l'article 88, suspensió de l'exercici de la professió per un termini superior a un any sense excedir de tres anys.
  
b) Per a les dels apartats a) i i) de l'article 88, expulsió del Col·legi.
  
2. Per faltes greus:
  
Suspensió de l'exercici de la professió per un termini no superior a un any.
  
3. Per faltes lleus:
  
a) Advertiment per escrit.
  
b) Repressió privada.
  
Article 92. Notificació de les sancions
  
La Junta de Govern remetrà al Consell Superior de Col·legis de Titulats Mercantils d'Espanya, i al Consell de Col·legis de Titulats Mercantils i Empresarials de la Comunitat Valenciana, testimoni dels seus acords de condemna en els expedients sobre responsabilitat disciplinària dels col·legiats, per faltes greus o molt greus.
  
Article 93. Publicitat de sancions i recursos
  
1. Les sancions comportaran l'efecte corresponent a cada correcció. La seua imposició serà notificada per la secretaria i es podrà recórrer en contra, en la forma i amb els efectes previstos en l'article 114 d'aquests Estatuts.
  
2. Es donarà publicitat a les sancions en ferm.
  
CAPÍTOL QUART
  
Extinció de la responsabilitat disciplinària
  
Article 94. Causes d'extinció
  
1. La responsabilitat disciplinària dels col·legiats s'extingeix pel compliment de la sanció, la mort, la prescripció de la infracció i la prescripció de la sanció.
  
2. Si durant la tramitació del procediment disciplinari es produïra la mort de l'inculpat es dictarà resolució declarant extingida la responsabilitat i arxivant les actuacions.
  
3. La baixa en el Col·legi no extingeix la responsabilitat disciplinària contreta durant el període d'alta, encara que determina la impossibilitat d'executar la sanció que s'acorde. En aquest cas es conclourà el procediment disciplinari per mitjà de la resolució procedent i, en cas de sanció, l'execució quedarà en suspens fins al moment en què el col·legiat causara novament alta en el Col·legi.
  
Article 95. Prescripció de les infraccions
  
1. Les infraccions molt greus prescriuran als dos anys, les greus a l'any i les lleus als sis mesos.
  
2. El termini de prescripció començarà a comptar-se des què la infracció s'haguera comés.
  
3. La prescripció s'interromprà per la notificació al col·legiat afectat de l'acord d'obertura de la informació prèvia o del procediment disciplinari. El termini tornarà a computar-se si el procediment disciplinari romangués paralitzat per causa no imputable al col·legiat inculpat.
  
Article 96. Prescripció de les sancions
  
1. Les sancions imposades per faltes molt greus prescriuran als tres anys; les imposades per faltes greus als dos anys i les imposades per faltes lleus a l'any.
  
2. El termini de prescripció de la sanció per falta d'execució començarà a comptar des de l'endemà del dia en què adquiresca fermesa la resolució per la qual s'imposa la sanció, i serà d'aplicació igualment el que estableix l'article 132.3 de la Llei 30/1992, de 26 de novembre.
  
Article 97. Rehabilitació per caducitat de l'anotació
  
1. Les anotacions de les sancions en l'expedient personal del col·legiat caducaran als sis mesos en el cas de la falta lleu; als dos anys per falta greu; als quatre anys per falta molt greu i als cinc anys si la sanció és d'expulsió.
  
2. El termini per a la rehabilitació col·legial es comptarà a partir de l'endemà del dia en què s'hagués complert la sanció.
  
3. Els sancionats podran sol·licitar de la Junta de Govern la seua rehabilitació una vegada transcorreguts els terminis de caducitat, la qual s'acordarà sense més tràmits, una vegada efectuada la comprovació que ha transcorregut el període de caducitat fixat.
  
4. No obstant això, si la sanció haguera consistit en l'expulsió del Col·legi, el sol·licitant haurà d'aportar proves de la rectificació de conducta, que seran apreciades ponderadament per la Junta de Govern del Col·legi a l'efecte d'acordar o denegar la rehabilitació, de la qual cosa es farà immediatament una resolució motivada i en un termini màxim de dos mesos des de la sol·licitud. La Junta podrà designar a l'efecte entre els seus membres un ponent que, prèvia audiència de l'interessat i la pràctica de les proves que estime convenients, informe favorable o contràriament l'esmentada sol·licitud. La resolució de la Junta de Govern es notificarà al sol·licitant amb indicació que en el termini d'un mes podrà interposar recurs davant del Consell de Col·legis de la Comunitat Valenciana. Transcorregut el termini de dos mesos sense que la Junta haja dictat resolució expressa, la sol·licitud s'entendrà rebutjada als efectes oportuns, inclòs el de deduir l'oportú recurs contra aquesta denegació.
  
5. La Junta de Govern remetrà al Consell de Col·legis de la Comunitat Valenciana, testimoni de la resolució que dicte en l'expedient de rehabilitació.
  
CAPÍTOL CINQUÉ
  
Procediment sancionador
  
Article 98 . Disposicions generals
  
L'exigència de les responsabilitats disciplinàries en les que puguen incórrer els col·legiats d'aquest Col·legi, en cas d'infracció dels seus deures professionals o col·legials, sense perjuí de la responsabilitat civil o penal exigible, serà tramitada conforme es regula en aquest capítol i en allò no previst serà d'aplicació la Llei 30/1.992, de 26 de novembre, sobre Règim Jurídic de les Administracions Públiques i del Procediment Administratiu Comú.
  
Article 99. Incompatibilitat dels procediments
  
1. No podran sancionar-se els fets que hagen sigut sancionats penalment, en els casos en què s'aprecie identitat de subjecte, fet i fonament.
  
2. Quan s'estiga tramitant un procés penal pels mateixos fets o per altres, la separació dels quals dels fets sancionables, d'acord amb aquest capítol siga racionalment impossible, el procediment serà suspés en la tramitació. La represa del procediment disciplinari quedarà demorada fins que recaiga pronunciament ferm de l'autoritat judicial.
  
3. Una vegada iniciat el procediment, en qualsevol moment d'aquest, en què l'instructor aprecie que la presumpta infracció puga ser constitutiva de delicte o falta penal, ho posarà immediatament en coneixement de l'òrgan que haguera ordenat la incoació de l'expedient perquè aquest decidisca sobre la comunicació dels fets al Ministeri Fiscal i resolga la suspensió del procediment fins que recaiga pronunciament en ferm de l'autoritat judicial.
  
4. Represa la tramitació de l'expedient disciplinari en qualsevol dels supòsits esmentats, la resolució que es dicte haurà de respectar l'apreciació dels fets que continga el pronunciament judicial.
  
Article 100. Suspensió provisional
  
1. Si per resolució de l'òrgan competent s'acordara la incoació del procediment disciplinari, el mateix òrgan podrà acordar com a mesura preventiva la suspensió provisional en l'exercici de la professió dels col·legiats afectats que estigueren sotmesos a processament o inculpació en un procediment penal. Aquesta decisió haurà d'adoptar-se per mitjà de resolució motivada i prèvia audiència de l'interessat, la qual ha de ser aprovada conforme determina aquest capítol.
  
2. La resolució que acorde la suspensió provisional en l'exercici de la professió haurà de ser notificada a l'interessat i podrà ser recorreguda segons el procediment.
  
La suspensió provisional podrà prolongar-se mentre dure el processament o la inculpació, sense que afecte al manteniment d'aquesta la situació de suspensió del procediment prevista en l'article anterior.
  
Article 101. Tramitació del procediment, notificacios i pròrrogues de terminis
  
1. El procediment disciplinari s'impulsarà d'ofici en tots els seus tràmits, que s'ajustaran aquests Estatuts i, en allò no previst, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els principis de la qual continguts en el títol IX, seran d'obligat compliment.
  
2. La tramitació i les notificacions s'ajustaran al que estableix els Estatuts, i si hi manca, s'aplicarà el que disposa el títol V, capítol III i en el títol VI, capítol II, de l'esmentada Llei 30/1992, de 26 de novembre.
  
3. Les notificacions hauran de ser fetes en el domicili professional que el col·legiat tinga comunicat al Col·legi amb plena validesa i sense perjuí de la responsabilitat que poguera derivar-se de no haver comunicat reglamentàriament un eventual trasllat. Si no poguera ser verificada la notificació en els termes previstos pels apartats, 1,2 i 3 de l'article 59 de la Llei 30/1992, s'efectuarà el lliurament d'aquesta per l'empleat del Col·legi amb subjecció al que assenyalen els apartats 2 i 3 de l'expressat precepte; si, tot i això, no poguera efectuar-se l'entrega en el domicili a alguna persona relacionada amb l'inculpat per raó de parentiu o permanència en aquest, la notificació s'entendrà efectuada als quinze dies del seu anunci en el tauler d'edictes del Col·legi.
  
4. Els terminis del procediment disciplinari seran prorrogables, excepte disposició expressa en contrari, a proposta raonada de l'instructor de l'expedient, aprovada per la Junta de Govern del Col·legi, aprovació que haurà d'efectuar-se abans del seu venciment. L'acord sobre la pròrroga, la qual serà notificada al col·legiat afectat o recurrent, perquè siga considerada en la resolució que pose fi al procediment i en l'eventual impugnació d'aquests actes en els ulteriors recursos que, si és procedent, s'interposen contra aquesta.
  
Article 102. Presumpció d'innocència i informació
  
Els col·legiats respecte als quals se formulen procediments disciplinaris, tindran els drets següents:
  
a) A la presumpció d'innocència.
  
b) A ser notificat dels fets que se li imputen, de les infraccions que aquests fets puguen constituir i de les sancions que, si és procedent, poden imposar-se, i també de la identitat de l'instructor, de l'òrgan competent per a imposar la sanció i de la norma que atribuïsca aquesta competència.
  
c) Abstenir-se de declarar en el procediment seguit en la seu contra, formular al·legacions i utilitzar els mitjans de defensa admesos per l'ordenament jurídic, que resulten procedents.
  
d) Els altres drets reconeguts per la Llei 30/1992.
  
CAPÍTOL SISÉ
  
De les actuacions
  
Article. 103. Iniciació del procediment
  
1. El procediment s'iniciarà d'ofici per resolució de la Junta de Govern, resolució que s'adoptarà per iniciativa pròpia, a petició raonada del degà o per denúncia.
  
L'inici del mencionat procediment donarà lloc directament a l'obertura de l'expedient disciplinari o, si és procedent, a l'obertura d'un període d'informació prèvia en els termes previstos en l'article següent.
  
2. Si els fets afectaren a un membre de la Junta de Govern del Col·legi la iniciació del procediment donarà origen exclusivament a la remissió de l'expedient al Consell de Col·legis de la Comunitat Valenciana, i serà de l'exclusiva competència d'aquest l'obertura d'expedient disciplinari, la instrucció de la informació prèvia o l'arxiu de les actuacions sense més tràmit.
  
Article. 104. Informació prèvia
  
La Junta de Govern podrà iniciar el procediment obrint un període d'informació prèvia a fi de conéixer les circumstàncies del cas concret i la conveniència o no de procedir a l'obertura de l'expedient disciplinari. Finalitzades les actuacions d'informació i, en tot cas, en el termini màxim de trenta dies hàbils des de la resolució d'inici, la Junta de Govern dictarà resolució per la qual decidirà l'obertura de l'expedient disciplinari d'acord amb l'article anterior o bé l'arxiu de les actuacions.
  
CAPÍTOL SETÉ
  
Expedients disciplinaris
  
Article 105. Competència per a la instrucció i resolució
  
1. L'obertura de l'expedient disciplinari serà acordada per la Junta de Govern, a qui correspon igualment la seua resolució.
  
2. Quan es tracte d'infraccions lleus, la Junta de Govern o el degà del Col·legi podran sancionar-les sense necessitat de tramitar prèviament l'expedient disciplinari regulat en aquests Estatuts, sinó per mitjà simplement d'audiència prèvia o descàrrec de l'inculpat i per resolució motivada.
  
3. No obstant l'establert en els apartats precedents, quan el procediment s'inicie contra qui tinga la condició de membre de la Junta de Govern del Col·legi, l'obertura i la resolució del corresponent expedient disciplinari haurà de dur-se a terme, si és procedent, pel Consell de Col·legis de la Comunitat Valenciana. En aquests casos la Junta de Govern es limitarà a iniciar el procediment, i remetrà l'expedient a l'òrgan competent, tot abstenint-se de qualsevol altre pronunciament o resolució.
  
Article. 106. Instructor i secretari
  
1. L'acord de l'obertura de l'expedient disciplinari designarà l'instructor i el secretari de l'expedient. La Junta de Govern només podrà substituir l'instructor o al secretari d'un expedient disciplinari que haguera acceptat el càrrec en els supòsits de mort, renúncia i resolució favorable a l'abstenció o recusació.
  
2. L'obertura de l'expedient disciplinari, inclós el nomenament d'instructor i de secretari, serà notificat al col·legiat subjecte a expedient i també a les persones designades per als dits càrrecs.
  
3. L'acceptació de l'excusa d'aquests nomenaments i de renúncia als càrrecs una vegada acceptats, així com l'apreciació de les causes d'abstenció i recusació, serà competència exclusiva de la Junta de Govern.
  
4. El dret de recusació podrà exercitar-se des del moment en què l'interessat tinga coneixement de la identitat de l'instructor i del secretari designats, i podrà promoure's recusació en qualsevol moment de la tramitació del procediment.
  
5. Serà d'aplicació en matèria d'abstenció i recusació de l'instructor i del secretari de l'expedient les normes contingudes en els articles 28 i 29 de la Llei 30/1992.
  
6. L'instructor, sota la fe del secretari, ordenarà la pràctica de totes les diligències que siguen adequades per a la determinació i comprovació dels fets i de les proves que puguen conduir al seu esclariment i a la determinació de les responsabilitats susceptibles de sanció.
  
Article 107. Plec de càrrecs
  
1. En el termini d'un mes des de l'obertura de l'expedient sancionador i a la vista de les actuacions practicades, l'instructor formularà i notificarà el corresponent plec de càrrecs.
  
2. El plec de càrrecs haurà de redactar-se d'una manera clara i precisa, i comprendrà els fets imputats a l'inculpat, expressarà la infracció presumptament comesa i les sancions que se li puguen imposar, amb cita concreta dels preceptes aplicables d'aquest Estatut, incloent-hi igualment la identitat de l'instructor i de l'òrgan competent per a imposar la sanció.
  
Article 108. Impugnació de càrrecs
  
1. El plec de càrrecs es notificarà a l'inculpat i se li concedirà un termini improrrogable de deu dies als efectes que puga contestar-lo amb les al·legacions que considere pertinents i aportant els documents que considere d'interés.
  
2. L'inculpat podrà proposar en la seua contestació al plec de càrrecs la pràctica de qualsevol mitjà de prova admissible en dret que crega necessari i acompanyar els documents que considere convenients.
  
Article 109. Fase probatòria
  
1. L'instructor disposarà d'un termini d'un mes per a la pràctica de les proves que estime pertinents per entendre que són adequades per a la determinació de fets i possibles responsabilitats. Aquesta podrà incloure proves no proposades pels afectats. Aquest termini serà computat des que es conteste el plec de càrrecs o transcórrega el termini establit sense fer-ho.
  
2. L'instructor, en la resolució que haurà de ser sempre motivada, podrà denegar l'admissió i pràctica de les proves que considere improcedents, perquè per la seua relació amb els fets no puguen alterar la resolució final a favor del presumpte responsable. Aquesta resolució serà podrà ser recorreguda quan es determine la impossibilitat de continuar el procediment o produïsca indefensió, i s'ha de manifestar l'oposició en els altres casos per mitjà de l'oportuna al·legació per l'afectat per a la seua consideració en la resolució que pose fi al procediment i en la impugnació d'aquests actes en el recurs que, si és procedent s'interpose contra aquesta.
  
3. Per a la pràctica de les proves que haja d'efectuar l'instructor, es notificarà a l'inculpat el lloc, la data i l'hora, per tal que puga intervenir..
  
Article 110. Proposta de resolució
  
L'instructor, dins dels deu dies següents a l'expiració del període de proposició i pràctica de la prova, formularà i notificarà la proposta de resolució, en la qual fixarà amb precisió els fets, efectuarà la qualificació jurídica als efectes de determinar la infracció o infraccions que considere comeses i assenyalarà les possibles responsabilitats de l'inculpat o els inculpats, i també la proposta de sanció a imposar.
  
Article 111. Al·legacions de l'inculpat
  
La proposta de resolució serà notificada a l'inculpat perquè en el termini improrrogable de deu dies, a la vista de l'expedient, puga al·legar davant l'instructor tot allò que considere convenient en la seua defensa.
  
Article 112. Elevació de l'expedient a l'òrgan competent per a resoldre'l
  
L'instructor, oït l'inculpat o transcorregut el termini sense cap al·legació, remetrà, en el termini de cinc dies hàbils des de l'acabament, la proposta de resolució junt amb l'expedient complet a la Junta de Govern.
  
Article 113. Resolució
  
1. La resolució que posa fi al procediment disciplinari haurà de ser acordada en el termini màxim de trenta dies des de la recepció de la proposta de l'instructor, haurà de ser motivada, resoldrà totes les qüestions plantejades en l'expedient i no podrà establir fets distints dels que van servir de base al plec de càrrecs i a la proposta de resolució, sense perjuí de la seua distinta valoració jurídica i respectarà el que estableix l'art. 89 de la Llei 30/1992.
  
La resolució haurà d'adoptar-se i notificar-se en el termini de trenta dies hàbils des de la recepció de la proposta.
  
2. En la deliberació i aprovació de l'acord no intervindran els que hagen actuat en la fase d'instrucció del procediment com a instructor i secretari, sense que puguen ser computats a efecte de ?quòrum- o majories.
  
3. Quan la proposta de resolució continga sanció de suspensió per més de sis mesos o expulsió del Col·legi, l'acord haurà de ser pres per la Junta de Govern per mitjà de votació secreta i amb la conformitat de les dues terceres parts dels seus components, amb l'advertiment en la convocatòria de la sessió sobre l'obligatorietat de l'assistència de tots els membres de la Junta o el Consell i el cessament de qui no assistisca sense causa justificada.
  
4. La resolució que es dicte haurà de ser notificada a l'inculpat, expressarà els recursos que contra aquesta siguen procedent, els òrgans administratius o judicials davant dels quals s'hagen de presentar i el termini per a interposar-los, sense perjuí que els interessats puguen exercitar qualsevol altre que estimen oportú.
  
CAPÍTOL VUITÉ
  
Dels recursos en matèria disciplinària
  
Article 114. Actes recurribles
  
1. Les resolucions de les juntes de govern del Col·legi per les quals es suspenen provisionalment en l'exercici a col·legiats sotmesos a processament o inculpació, s'arxiven les actuacions iniciades o s'imposen sancions disciplinàries, així com qualsevol altra decisió dins del procediment que, encara que tinga el caràcter d'acte de tràmit, determine la impossibilitat de continuar-lo o produïsca indefensió, podran ser objecte de recurs pels interessats dins del termini improrrogable d'un mes des de la seua notificació, davant del Consell dels Col·legis de la Comunitat Valenciana. La resolució que resolga l'esmentat recurs posa fi a la vida administrativa, la qual serà immediatament executiva i susceptible de recurs contenciós administratiu.
  
2. No seran recurribles els acords d'obertura d'expedient disciplinari. Respecte dels actes de tràmit no recurribles, l'oposició a aquests podrà en tot cas al·legar-se pels interessats per a la seua consideració en la resolució que pose fi al procediment i en l'eventual impugnació d'aquests actes en el recurs que, si és procedent, s'interpose contra aquesta.
  
3. Exclusivament a l'efecte d'interposar recurs contra qualsevol de les resolucions esmentades abans que determinen o impliquen l'arxiu o sobreseïment de les actuacions iniciades o la imposició de sancions, es considerarà com interessat al denunciant dels fets, qui tindrà dret a què li siguen notificades, en la forma prevista per aquests estatuts, així com els d'obertura d'expedient disciplinari.
  
Article 115. Termini d'interposició
  
1. El recurs podrà interposar-se en el termini improrrogable d'un mes des de la seua notificació, mitjançant escrit presentat davant la Junta de Govern del Col·legi que haja dictat la resolució recorreguda, la qual haurà de remetre'l en el termini de deu dies al Consell de Col·legis de la Comunitat Valenciana, junt amb el seu informe i una còpia completa i ordenada de l'expedient.
  
CAPÍTOL NOU
  
Efectes de les sancions
  
Article. 116. Execució de les resolucions
  
1. Les resolucions de la Junta de Govern dictades en la matèria pròpia d'aquest règim disciplinari seran executives una vegada hagen sigut confirmades pel Consell de Col·legis de la Comunitat Valenciana en resoldre el recurs o bé quan haja transcorregut el termini establert per a la interposició sense efectuar-la. Tot i això, les mesures provisionals prèviament acordades o que s'adopten en la resolució podran ser executades des de la seua adopció.
  
2. En el cas d'interposar-se recurs contenciós administratiu contra aquestes podrà ser suspesa l'execució en els termes previstos en la Llei Reguladora de la Jurisdicció Contenciosa Administrativa.
  
Article 117. Publicitat
  
1. Les sancions disciplinàries poden ser fetes públiques una vegada que siguen fermes en via administrativa, amb independència de la seua execució. En el cas que l'acord sancionador siga després judicialment revocat haurà de donar-se publicitat anàloga a la seua revocació.
  
2. Les sancions que impliquen suspensió en l'exercici de la professió o expulsió d'un col·legi tindran efectes en l'àmbit de tots els Col·legis de la Comunitat Valenciana, per la qual cosa hauran de ser comunicades a aquests.
  
TÍTOL VI
  
Del règim jurídic dels actes col·legials
  
i de la seua impugnació
  
CAPÍTOL PRIMER
  
Règim jurídic
  
Article 118. Subjecció al dret administratiu
  
Tots els actes i acords del Col·legi, pel seu caràcter de corporació de dret públic, estan subjectes al dret administratiu, en tant que exerceix les potestats públiques que les lleis li encomanen. La resta de l'activitat es regeix pel dret privat.
  
Article 119. Executorietat dels acords
  
Els actes i acords de la Junta General i els de la Junta de Govern seran immediatament executius, tret que els Estatuts determinen una altra cosa o la Junta prenga l'acord motivat en contra.
  
Article 120. Llibres d'actes
  
Les actes de les Juntes Generals i de Govern seran transcrites, separadament, en dos llibres que es guardaran en el Col·legi.
  
Les actes de Juntes Generals seran firmades pel president i pel secretari i per dos col·legiats assistents també designats en la Junta. La firma s'efectuarà en acabar la Junta o dins del termini d'un mes, i sempre abans de la Junta General següent.
  
Les actes de Junta de Govern hauran de ser aprovades i firmades en la Junta per tots els membres assistents, si no es pot firmar en aqueix moment es farà dins del termini de deu dies per quatre membres assistents designats en la mateixa Junta i, en qualsevol cas, abans de la Junta següent.
  
CAPÍTOL SEGON
  
Dels recursos en general
  
Article 121. Recursos
  
Tots els actes i resolucions del Col·legi que estiguen subjectes al dret administratiu són susceptibles dels recursos que en aquests estatuts s'estableixen i en allò no previst en els estatuts, són d'aplicació les normes de la Llei de Règim Jurídic de les Administracions Publiques i del Procediment Administratiu Comú vigent.
  
Article 122. Contra els acords de la Junta de Govern
  
1. Contra els actes i els acords de la Junta de Govern els col·legiats podran interposar potestativament recurs de reposició en el termini d'un mes des que siga publicat o notificat aquest, davant de la Junta de Govern, la qual dictarà i notificarà la resolució de recurs en el termini màxim d'un mes, i s'entendrà desestimat si no es resol i es notifica dins l'esmentat termini.
  
2. Els actes, acords i resolució de recursos d'aquesta Junta podran ser objecte de recurs d'alçada, davant del Consell de Col·legis de Titulats Mercantils i Empresarials de la Comunitat Valenciana, dins del termini d'un mes a comptar des de l'endemà de la publicació o, si s'escau, notificació a les persones interessades.
  
3. El recurs d'alçada es presentarà davant la Junta de Govern i haurà d'elevar-se, amb els seus antecedents i l'informe procedent, al Consell de Col·legis de Titulats Mercantils i Empresarials de la Comunitat Valenciana, en el termini dels quinze dies següents a la data de la presentació, i la resolució del recurs d'alçada s'haurà de dictar i notificar la resolució del recurs d'alçada dins del termini màxim de tres mesos.
  
Article 123. Contra els acords de la Junta General
  
1. Els actes i acords de la Junta General podran ser igualment recorreguts en alçada davant del Consell de Col·legis de Titulats Mercantils i Empresarials de la Comunitat Valenciana, tant per la Junta de Govern com per qualsevol col·legiat, dins del termini d'un mes des de l'adopció de l'acord.
  
2. Si la Junta de Govern estimara que un acord de la Junta General és greument perjudicial per als interessos del Col·legi o contrari a l'ordenament jurídic, podrà en el moment de formular el recurs previst en el paràgraf anterior suspendre immediatament l'execució d'aquest.
  
Article 124. Suspensió d'acords
  
La interposició d'un recurs no suspendrà l'execució de l'acte impugnat.
  
No obstant això, el recurrent podrà sol·licitar de la Junta de Govern la suspensió de l'acord recorregut, i aquesta, prèvia ponderació, prou raonada, entre el perjuí que causaria a l'interés general o a tercers la suspensió i el perjuí que es causa al recurrent com a conseqüència de l'eficàcia immediata de l'acte recorregut, podrà suspendre d'ofici o a sol·licitud del recurrent, l'execució de l'acte recorregut, quan concórreguen alguna de les següents circumstàncies:
  
a) Que l'execució poguera causar perjudicis d'impossible o difícil reparació.
  
b) Que la impugnació es fonamente en alguna de les causes de nul·litat de ple dret previstes en aquests Estatuts.
  
Article 125. Jurisdicció contenciosa administrativa
  
La resolució del recurs d'alçada esgotarà la via corporativa, i es podrà recórrer en contra, directament, davant de la Jurisdicció Contenciosa Administrativa.
  
CAPÍTOL TERCER
  
Nul·litat i anul·labilitat
  
Article 126. Nul·litat de ple dret
  
1. Són nuls de ple dret els actes i acords dels òrgans col·legials quan es donen algun dels supòsits següents:
  
a) Els que lesionen els drets i llibertats susceptibles d'empara constitucional.
  
b) Els dictats per òrgan manifestament incompetent.
  
c) Els que tinguen un contingut impossible.
  
d) Els que siguen constitutius d'infracció penal o es dicten com a conseqüència d'aquesta.
  
e) Els dictats prescindint totalment i absoluta del procediment legalment establert o de les normes que contenen les regles essencials per a la formació de la voluntat dels òrgans col·lectius.
  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan es manque dels requisits essencials per a la seua adquisició.
  
g) Qualsevol altre que s'establisca expressament en una disposició de rang legal.
  
2. La Junta de Govern haurà, en tot cas, de suspendre i formular recurs contra tots els actes que estime que són nuls de ple dret.
  
Article 127. Anul·labilitat
  
Són anul·lables els actes dels òrgans col·legials que incórreguen en qualsevol infracció de l'ordenament jurídic.
  
No obstant el defecte de forma només determinara l'anul·labilitat quan l'acte manque dels requisits legals indispensables per a aconseguir el seu fi o done lloc a la indefensió dels interessats.
  
La realització d'actuacions dels òrgans col·legials fora del temps establert només implicarà l'anul·labilitat de l'acte quan així ho dispose la naturalesa del terme o termini.
  
CAPÍTOL QUART
  
Disposicions generals sobre els procediments
  
Article 128. Tramitació dels expedients
  
La tramitació dels expedients que haja de resoldre la Junta de Govern, que no tinguen establert un procediment específic, s'ajustarà a les disposicions d'aquest capítol i en el allò no previst s'atendrà a la Llei de Règim Jurídic de les Administracions Públiques i del Procediment Administratiu Comú, Llei 30/1992 de 26 de novembre.
  
Article 129. Informació i documentació
  
Els col·legiats a instància dels quals s'haja incoat un expedient, o els interessats en aquest, tindran dret a conéixer, en qualsevol moment, l'estat de la seua tramitació demanant l'oportuna informació de les oficines del Col·legi.
  
Podran sol·licitar que els siga lliurada còpia certificada de punts concrets, continguts en l'expedient. El lliurament d'aquestes còpies no podrà ser negada quan es tracte d'acords que els hagen sigut notificats.
  
En presentar qualsevol escrit o document, podran els col·legiats interessats, acompanyar-lo d'una còpia perquè el col·legi, previ confrontació d'aquest, torne la còpia on es farà constar el segell del col·legi i la data de presentació.
  
Els interessats podran demanar el desglossament i la devolució dels documents que presenten, fet que la Junta acordarà amb nota o testimoni, segons siga procedent.
  
Article 130. Actuació per representant
  
Els col·legiats podran actuar per mitjà de representant, el qual acreditarà el seu mandat mitjançant document públic, o per designació davant del secretari del col·legi, i s'hauran d'entendre amb aquest en les actuacions que practique el col·legi quan així ho sol·licite el mateix interessat.
  
Article 131. Notificacions
  
1. Les resolucions que afecten als drets i interessos seran notificades a les persones interessades.
  
2. Les notificacions hauran de ser cursada dins del termini de deu dies a partir de la data en què haja sigut dictada la resolució corresponent.
  
3. La tramitació i les notificacions s'ajustaran a allò que estableixen els Estatuts, i si hi manca, al que disposa el títol V, capítol III i en el títol VI, capítol II, de l'esmentada Llei 30/1992, de 26 de novembre.
  
4. Les notificacions hauran de ser fetes en el domicili professional que el col·legiat tinga comunicat al Col·legi amb plena validesa i sense perjuí de la responsabilitat que puga derivar-se de no haver comunicat reglamentàriament el seu eventual trasllat. En cas de no poder-se verificar la notificació en els termes previstos pels apartats, 1,2 i 3 de l'article 59 de la citada Llei 30/1992, s'efectuarà el lliurament per l'empleat del Col·legi amb subjecció al que assenyalen els apartats 2 i 3 de l'esmentat precepte; si, malgrat tot, no poguera efectuar-se el lliurament en el domicili a cap persona relacionada amb l'inculpat per raó de parentiu o permanència en el aquest, la notificació s'entendrà efectuada als quinze dies del seu anunci en el tauler d'edictes del Col·legi.
  
Article 132. Iniciació del procediment
  
Els procediments podran iniciar-se d'ofici o a sol·licitud de la persona interessada. S'impulsaran d'ofici i estaran sotmesos al criteri de celeritat.
  
Article 133. Informació
  
Les persones interessades hauran de ser informades amb la major exactitud i celeritat possibles sobre els fets que hagen motivat la iniciació de l'expedient, i des d'aqueix moment podran fer les al·legacions que estimen convenients per a defensa del seu dret.
  
Article 134. Compliment dels tràmits
  
Els tràmits que hagen de ser complimentats pels interessats hauran de realitzar-se en el termini de deu dies a partir de la notificació corresponent, excepte en el cas que els estatuts fixen un termini distint..
  
Article 135. Actes d'instrucció
  
Els actes d'instrucció necessaris per a la determinació, coneixement i comprovació dels fets en virtut dels quals haja de pronunciar-se la resolució, seran realitzats d'ofici per òrgan que tramite el procediment, sense perjuí del dret dels interessats a proposar aquelles actuacions que requerisquen la seua intervenció o constituïsquen tràmits legal o estatutàriament establerts.
  
Article 136. Al·legacions
  
Els interessats podran, en qualsevol moment del procediment anterior al tràmit d'audiència, adduir les al·legacions i aportar documents o altres elements de juí.
  
Article 137. Mitjans i període de prova
  
Els fets destacats per a la decisió d'un procediment podran acreditar-se per qualsevol mitjà de prova admissible en dret; el període de prova s'acordarà per un termini no superior a trenta dies ni inferior a deu per a proposició i pràctica de les proves que es declaren pertinents.
  
Article 138. Pràctica de prova
  
La pràctica de les proves admeses serà comunicada als interessats, i s'especificarà el lloc, la data i l'hora en què tindrà efecte, amb l'advertiment, si és procedent, que l'interessat pot nomenar tècnics perquè l'assistisquen.
  
Article 139. Tràmit d'audiència
  
Instruït el procediment, es posarà de manifest a les persones interessades que en un termini no inferior a deu dies ni superior a quinze podran al·legar i presentar els documents i justificacions que estimen pertinents. Es prescindirà del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes pels interessats.
  
Article 140. Actuació dels interessats
  
Els actes d'instrucció que requerisquen la intervenció de les persones interessades hauran de practicar-se en la forma que resulte més còmoda i siga compatible, en la mesura que es puga, amb les seues obligacions laborals o professionals. Podran els interessats actuar assistits d'assessor. L'òrgan instructor adoptarà les mesures necessàries per a aconseguir el respecte als principis de contradicció i d'igualtat dels interessats en el procediment.
  
Article 141. Acabament del procediment. Resolució
  
Posaran fi al procediment la resolució, el desistiment, la renúncia al dret en què es fonamente la sol·licitud i la declaració de caducitat, i també la impossibilitat material de continuar-lo per causes sobrevingudes.
  
La resolució que es dicte, en tot cas, haurà de ser motivada i decidirà totes les qüestions plantejades pels interessats; haurà de ser congruent amb les peticions formulades pels interessats i expressaran els recursos que contra aquesta siguen procedents.
  
Article 142. Falta de resolució. Caducitat
  
En allò relatiu a la falta de resolució expressa en els procediments, com la caducitat del procediment, serà d'aplicació el que preveuen els articles 44 i 92 de la Llei 30/1992, de 26 de novembre.
  
Article 143. Terminis
  
Els terminis es comptaran sempre a partir de l'endemà del dia en què tinga lloc la notificació de l'acord.
  
Sempre que no s'expresse el contrari, quan els terminis s'assenyalen per dies, quedaran exclosos els inhàbils.
  
Els terminis es computaran d'acord amb el que disposa el Codi Civil.
  
Quan l'últim dia del termini siga inhàbil s'entendrà prorrogat al primer dia hàbil següent.
  
Article 144. Durada de l'expedient de caducitat
  
No podrà excedir de sis mesos el temps que transcórrega des del dia en què s'inicie un expedient fins el dia en què es dicte la resolució, tret de causes excepcionals, degudament justificades que ho impediren, les quals seran consignades en l'expedient mitjançant la diligència firmada pel ponent o encarregat i, si és procedent, pel secretari. Transcorregut el termini assenyalat quedarà caducat l'expedient amb els efectes de l'art. 44 de la Llei 30/1992, de 26 de novembre.
  
Article 145. Recepció i registre de documents
  
El Col·legi portarà un registre únic en el qual es farà el corresponent assentament de tot recurs, escrit o comunicació que presenten els col·legiats.
  
Article 146. Règim de supletorietat
  
En el allò no previst en els Estatuts serà d'aplicació la Llei de Règim Jurídic de les Administracions Públiques i del Procediment Administratiu Comú, Llei 30/1992, de 26 de novembre.
  
CAPÍTOL CINQUÉ
  
Remoció dels càrrecs de la Junta de Govern
  
Article 147. Vot de censura
  
1. Si es pretén formular un vot de censura contra la Junta de Govern o algun dels seus membres, la petició haurà de ser formulada per escrit, estar subscrita com a mínim pel deu per cent dels col·legiats empadronats, i expressar amb claredat les raons en què es fonamenta.
  
2. La Junta General Extraordinària que obligatòriament convocarà el degà, haurà de tindre lloc dins del termini màxim de trenta dies naturals, des de la presentació de la sol·licitud, i no podran ser tractats en la Junta altres assumptes distints del vot de censura.
  
3. La Junta General Extraordinària que es realitze requerirà un quòrum d'assistència mínima del cinquanta per cent dels col·legiats, i si no s'aconseguix aquest quòrum la Junta es farà mitja hora més tard, la qual es considerarà constituïda si assisteixen el deu per cent de col·legiats i s'adoptaran els acords per majoria simple.
  
4. L'acord de la Junta General serà notificat personalment els afectats, els quals podran promoure els recursos pertinents.
  
TÍTOL VII
  
Del règim econòmic
  
Article 148. Recursos econòmics ordinaris
  
Els recursos ordinaris del Col·legi són:
  
a) Els rendiments de qualsevol naturalesa que produïsquen els béns o drets que integren el patrimoni col·legial.
  
b) Els drets d'incorporació al Col·legi.
  
c) Els drets pels informes que presente la Junta de Govern, en les regulacions d'honoraris judicials i extrajudicials i pels dictàmens o resolucions que se sol·liciten.
  
d) Els drets per revalidació de poders i per les intervencions professionals en altres assumptes.
  
e) L'import de les quotes ordinàries i extraordinàries, derrames i pòlisses col·legials.
  
f) Els drets per expedició de certificats.
  
g) Qualsevol altre concepte que legalment siga procedent.
  
Article 149. Recursos econòmics extraordinaris
  
Els recursos extraordinaris del Col·legi són:
  
a) Les subvencions, o donatius concedits per l'Estat, corporacions oficials, entitats o particulars.
  
b) Els béns de tota classe que per herència o per un altre títol passen a formar part del patrimoni corporatiu.
  
c) Les quantitats que per qualsevol concepte corresponga percebre al Col·legi quan administre en compliment d'algun encàrrec temporal o perpetu, cultural o benèfic, determinats béns o rendes.
  
d) Qualsevol altre que legalment siga procedent.
  
La quantia de les quotes, tant les que es perceben periòdicament com les de caràcter extraordinari, incloses les derrames, han de ser aprovades per l'Assemblea General a proposta de la Junta de Govern.
  
Article 150. Ordenació de pagaments
  
El patrimoni col·legial serà administrat per la Junta de Govern. El secretari general exercirà les funcions d'ordinador de pagaments amb el vistiplau del degà i les ordres del qual seran executades pel tresorer i intervingudes pel comptador-interventor.
  
Article 151. Auditoria de comptes
  
Abans de la realització de l'Assemblea ordinària de col·legiats la Junta de Govern sotmetrà a comprovació els estats financers i comptables del Col·legi a fi de garantir adequadament que siguen fidedignes, la verificació dels quals serà realitzada per dos col·legiats en exercici lliure de la professió, designats en cada assemblea general ordinària, en aprovar els comptes, per a actuar en relació a l'exercici següent.
  
Article 152. Publicitat dels comptes
  
Els comptes del Col·legi podran ser examinats pels col·legiats en el període comprés entre la convocatòria i 48 hores abans del dia assenyalat per a la realització de la primera assemblea ordinària de col·legiats de l'any.
  
Els col·legiats podran formular, fins a deu dies naturals abans de l'assemblea, sempre que el nombre de sol·licitants supere el 5% dels col·legiats, la petició concreta i precisa sobre qualsevol dada relativa a l'exercici econòmic.
  
TÍTOL VIII
  
Del personal empleat pel Col·legi
  
Article 153. De la contractació
  
El secretari general contractarà, de conformitat amb l'acord de la Junta de Govern, bé personalment o a través de qui delegue, al personal administratiu i assignarà les seues funcions, d'acord amb les necessitats del Col·legi i tenint en compte les disponibilitats pressupostàries.
  
El personal tècnic es contractarà per concurs de mèrits, en la resolució del qual, es tindrà en compte:
  
a) La preferència dels col·legiats respecte als concursants que no ho siguen, en igualtat de condicions.
  
b) La consideració com a mèrit, de pertànyer ja a la plantilla administrativa del Col·legi, tenint, tot cas, la titulació acadèmica requerida.
  
TÍTOL IX
  
Del procediment en processos de fusió,
  
absorció i dissolució
  
CAPÍTOL PRIMER
  
Fusió i absorció
  
Article 154. Fusió
  
Tenint en compte que l'àmbit territorial del Col·legi de Titulars Mercantils i Empresarials de València s'estén a tot el territori de la província de València, la fusió determinaria la creació d'un nou Col·legi amb l'extinció dels Col·legis que tingueren idèntiques funcions i la modificació de l'àmbit territorial.
  
La fusió podria resultar de l'absorció d'un o més Col·legis amb idèntiques funcions per un altre Col·legi ja existent, assumint aquest tots els drets i obligacions dels col·legis que quedarien fusionats per absorció.
  
Article 155. Iniciativa
  
Les Juntes de Govern seran les encarregades d'estudiar i redactar les propostes de fusió o absorció, les quals sotmetran els acords a l'assemblea general convocada a l'efecte.
  
Article 156. Acord
  
Perquè l'assemblea general ordinària o extraordinària puga acordar vàlidament la fusió o absorció del Col·legi caldrà que l'acord, en primera convocatòria, s'adopte per majoria dels dos terços del nombre de col·legiats i, en segona convocatòria, per majoria del cinquanta per cent dels col·legiats.
  
Article 157. Aprovació definitiva
  
La modificació de l'àmbit territorial dels col·legis per la unió o fusió de dos o més col·legis de la mateixa professió, així com l'absorció per un d'aquest d'altres preexistents, sempre que cap d'aquests ultrapasse l'àmbit de la Comunitat Valenciana, després de ser aprovada pels col·legis, conforme als seus Estatuts, haurà d'obtindre l'aprovació, per mitjà de decret del Govern Valencià, amb l'informe previ del Consell Valencià de Col·legis de Titulats Mercantils i Empresarials de la Comunitat Valenciana.
  
CAPÍTOL SEGON
  
De la dissolució
  
Article 158. Dissolució
  
El Col·legi es dissoldrà:
  
a) Per acord de l'Assemblea General.
  
b) Per la impossibilitat manifesta de realitzar els fins i funcions que figuren en els presents Estatuts, de manera que resulte impossible el seu funcionament.
  
Article 159. Procés
  
El procés de dissolució el durà a terme una Junta liquidadora formada pel degà, cinc membres de la Junta de Govern, elegits per sorteig i cinc col·legiats, també elegits per mitjà de sorteig entre els qui tinguen una antiguitat de vint anys de col·legiació ininterrompuda.
  
Article 160. Acord
  
L'acord de dissolució s'adoptarà per l'Assemblea General en la forma establida en l'article 156 d'aquests Estatuts.
  
Article 161. Aprovació definitiva
  
La dissolució del Col·legi, excepte en els casos en què ho impose directament la llei, una vegada aprovada pel Col·legi conforme als Estatuts, haurà de ser aprovada per Llei de la Generalitat, amb l'informe del Consell Valencià de Titulats Mercantils i Empresarials de la Comunitat Valenciana.
  
Article 162. Liquidació
  
Acordada la dissolució del Col·legi, el valor del seu patrimoni resultant de la liquidació, serà destinat per a la donació a entitats de beneficència oficialment reconegudes i radicades en la província de València, en la proporció que la Junta liquidadora estime convenient, tenint en compte la finalitat d'aquestes entitats.
  
DISPOSICIÓ ADDICIONAL
  
Única
  
En tot allò que no estiga previst en els presents Estatuts són d'aplicació supletòriament les normes contingudes en la Llei i el Reglament de Col·legis professionals de la Generalitat de València, legislació bàsica estatal i l'ordenament jurídic general de l'Estat.
  
DISPOSICIONES FINALES
  
Primera
  
Els presents Estatuts entraran en vigor una vegada aprovats per l'Assemblea Extraordinària de col·legiats, convocada a l'efecte, i hagen quedat registrats per l'òrgan competent de la Generalitat de València.
  
Els Estatuts s'inscriuran en el Registre de Col·legis Professionals i de Consells Valencians de Col·legis Professionals, als efectes de publicitat, tal com preveu l'article 23 de la Llei de Consells i Col·legis Professionals de la Comunitat Valenciana, de 26 de novembre de 1997.
  
Segona
  
La Junta de Govern haurà de comunicar al departament corresponent del Govern de la Generalitat:
  
a) El text d'aquests estatuts perquè, després de la qualificació de legalitat, siguen inscrits i publicats en el Diari Oficial de la Generalitat de Valenciana.